הוועדה המשותפת לוועדת הפנים ולוועדת הכלכלה לדיון בהצעת חוק הליכי תכנון ובנייה, כנסת 18, פרוטוקול מספר 5, 2011-07-18 12:40

כרמל שאמה-הכהן: צהרים טובים.

כרמל שאמה-הכהן: אני מתכבד לפתוח את ישיבת הוועדה המשותפת של ועדת הפנים והגנת הסביבה וועדת הכלכלה בנושא הצעת חוק הליכי תכנון ובנייה, הידוע כחוק הווד"לים.

כרמל שאמה-הכהן: אתמול הוועדה, ביחד עם ועדת הכלכלה, ערכה ביקור באוהלים של מחאת הצעירים ברחוב רוטשילד בתל-אביב.

כרמל שאמה-הכהן: כפי שהבטחנו גם בדיונים הקודמים, וכפי שחזרתי על ההבטחה בפני הצעירים אתמול, לא נסיים את הדיון בהצעת חוק, שאנו כבר בשלבי הכרעה בסעיפיה האחרונים, מבלי שנקיים דיון במסגרת החוק, אבל כנושא נפרד, בשאלה איך להבטיח שאת כל התוצרים שייצאו מחוק הווד"לים, אותן עשרות אלפי יחידות דיור, 50,000 בשנה או 100,000 בשנתיים –שלא כמו הצמיחה בכלכלה שלנו שמדלגת מעל העם ונוצר צינור עוקף באמצעות הריכוזיות אל האנשים החזקים – שלא רוב הדירות הללו יילכו דווקא למשקיעים או לאנשים החזקים ביותר בחברה שיתחרו מול הצעירים או מול השכבות החלשות יותר.

כרמל שאמה-הכהן: צריך להבטיח סוג של מנגנונים, מעבר לריבוי דירות, איך הדירות הללו אמורות להתחלק, באילו מסלולים הן ישרתו את הציבור.

כרמל שאמה-הכהן: כאשר הייתי אתמול ביחד עם החברים בשדרות רוטשילד בתל-אביב, אני יכול לומר שכך אני רואה את הזווית של החקיקה, ככל שזה לא נעים – אנו נמצאים בימים שבהם האנשים חשובים יותר מעצים, אנו נמצאים בימים ובשעות שבהם אנשים חשובים יותר מנופים, והאיזונים השתנו קצת.

כרמל שאמה-הכהן: אנחנו צריכים להחזיר את הביטחון לאנשים, כאשר הביטחון הבסיסי הוא קורת-גג למשפחה, קורת-גג לסטודנט, קורת-גג לאדם שרוצה להתחיל את החיים, שאין לו את הביטחון וקורת-הגג ועליו לישון באוהל ברחוב, או לחשוב שהוא עלול להגיע לרגע הזה.

כרמל שאמה-הכהן: במצב כזה חברה לא יכולה להתקיים לאורך זמן ללא שסעים, ואנחנו רואים כבר את הסדקים.

כרמל שאמה-הכהן: לכן מייד כאשר הבנתי שהיום במקביל מתקיים הכינוס המבורך והיוזמה, שיש לברך עליה, של חברת הכנסת פאינה קירשנבאום, שאף היא חברה בוועדה המשותפת לעניין חקיקת הווד"לים, מייד נדברנו לקיים את הדיון במשותף.

כרמל שאמה-הכהן: כפי שאמרנו אתמול, המכה של מחירי הדיור מכה בכל עם ישראל, למעט בעשירי ישראל.

כרמל שאמה-הכהן: זה עולים וותיקים, שמאל וימין, אנשי קיבוצים ועירוניים, שכונות ומושבים, היכן שתסתכלו.

כרמל שאמה-הכהן: למעט מי שאין לו מגבלה כספית המקל הכבד והמכאיב של מחירי הדיור מכה בכולם.

כרמל שאמה-הכהן: לכן, בנוהל שמדגיש גם את האחדות שצריך כאן, אנחנו מקיימים את הישיבה ביחד.

כרמל שאמה-הכהן: ננהל את הישיבה במשותף.

כרמל שאמה-הכהן: אני מבין שזאת יוזמה שלך, חברת הכנסת קירשנבאום, ושל השלטון המקומי.

כרמל שאמה-הכהן: תבורכו.

כרמל שאמה-הכהן: אתם תציגו את עיקרי התוכנית שלכם, וייתכן שחברי הכנסת ישתכנעו וישכנעו גם את הממשלה.

כרמל שאמה-הכהן: הצעת החוק הממשלתית נעדרת כל התייחסות לסקטורים מסוימים: לצעירים, לחיילים משוחררים, למחוסרי דיור, לקשישים, למי שלא יכולים אפילו לשכור דירה, לדיור בר-השגה.

כרמל שאמה-הכהן: היא פשוט דואגת לייצר מאסות של דירות מתוכננות בהנחה שזה יפחית את המחיר לכולם ויקל על כולם את הבעיה, אבל אנו יודעים שלפעמים השוק מתנהג אחרת והכוחות חזקים יותר מן הכוונות שלנו, בוודאי הכוחות הכלכליים.

כרמל שאמה-הכהן: לכן אנחנו רוצים לנסות לתעל ולהבטיח – כפי שיש הבטחת ייצוג, כפי שיש הבטחת מכסות בדברים אחרים – מינימום של דירות לכל אחד מן המגזרים שזועקים.

כרמל שאמה-הכהן: אני מעביר את רשות הדיבור לחברת הכנסת פאינה קירשנבאום – וננהל את הישיבה במשותף – שתציג את עיקרי התוכנית שלה, ולאחר מכן נקיים דיון בשיתוף האורחים שהגיעו, לרבות נציגי המחאה.

כרמל שאמה-הכהן: בבקשה, חברת הכנסת קירשנבאום.

כרמל שאמה-הכהן: דרך אגב, נציגי המחאה, כפי שלימדתם את חברי הכנסת את השפה שלכם באוהלים, כאן השפה אחרת ומדברים רק ברשות דיבור.

כרמל שאמה-הכהן: אין מחיאות כפיים, כמובן.

כרמל שאמה-הכהן: אני יודע שהדיון טעון.

כרמל שאמה-הכהן: נא לשמור על הסדר.

כרמל שאמה-הכהן: אני לא רוצה להרחיק אף אחד.

כרמל שאמה-הכהן: תודה.

פניה קירשנבאום: צהרים טובים לכולם.

פניה קירשנבאום: אכן, כפי שאמר יושב-ראש הוועדה, חבר הכנסת כרמל שאמה, החלטנו היום לאחד את הדיונים.

פניה קירשנבאום: אני רוצה לציין שהכנס שמתקיים היום, שביחד עם מר שלמה בוחבוט, יושב-ראש מרכז השלטון המקומי, אנו עובדים עליו כבר כחודש וחצי, לא על הכנס עצמו אלא על התוכן, מה אנו הולכים להציג, הצטלב היום עם דיון של ועדת הכלכלה והחלטתנו שנכון יהיה לאחד את הדיונים, ואסביר מדוע כך החלטנו.

פניה קירשנבאום: אנו דנים כאן בוועדות דיור לאומי (וד"ל) וכאשר אני מתעמקת בתוכן של הצעת החוק, בעצם מדובר על קיצור תהליכי התכנון.

פניה קירשנבאום: התוכנית שאני מתכוונת להציג ביחד עם מר שלמה בוחבוט היא תוכנית יישומית ומעשית לפתרון בעיות דיור ועליה שקדנו במשך חודש וחצי.

פניה קירשנבאום: חשבנו, תכננו והצענו לוועדה לשמוע את ההצעות שלנו ואולי אף לכלול אותן בהצעת החוק.

פניה קירשנבאום: אולי אחרי ההצעה שלנו הצעת החוק לא תעסוק רק בקיצור תהליכי תכנון אלא היא תהיה באמת חוק לפתרון בעיות הדיור הלאומי.

פניה קירשנבאום: אנחנו מדברים על כך שישראל לא שונה ממדינות אחרות, שמזמן הבינו שדיור בר-השגה חייב להיות חלק מפתרון בעיית הדיור.

פניה קירשנבאום: אם כך הבינו והחליטו במנהטן, בלונדון ובערי בירה אחרות באירופה, איך זה שעדיין מדינת ישראל לא הבינה את זה?

פניה קירשנבאום: אם במדינות אחרות הבינו כבר שחייבים ליצור מאגר של דירות לשכירות ארוכת-טווח, איך ייתכן שהדבר הזה לא קיים במדינת ישראל?

פניה קירשנבאום: כן נדבר על קיצור תהליכי התכנון, אבל שיהיה ברור לכולם, וגם לתושבי עיר האוהלים, גם אם חוק התכנון הזה יעבור, הדירה הראשונה שנמצא בעקבותיו תהיה בעוד 5 שנים.

פניה קירשנבאום: זה לא יביא פתרון מיידי, ואם אתם רוצים להמשיך לגור באוהלים 5 שנים אז "אהלן וסהלן", כפי שאומרים.

פניה קירשנבאום: אנחנו מודעים לכך שחלק מראשי העיריות מעדיפים דירות מרווחות של 4-5 חדרים מכיוון שהן מושכות גם אוכלוסייה מבוססת יותר.

פניה קירשנבאום: הם רק שוכחים שבסופו של דבר הדירות הללו מחולקות לשתיים או שלוש דירות שלא עומדות בתקן, דבר שיוצר מעמסה על התשתית של העיר בחינוך, בתחום הפיזי, בכל דבר.

פניה קירשנבאום: אנו מציעים שבתוך תוכנית בינוי, בכל קווטה של בנייה יוקצה אחוז מסוים לדיור בר-השגה, לדיור להשכרה לטווח ארוך, ואם ניתן נדבר גם על דיור סוציאלי.

פניה קירשנבאום: אני רוצה להעביר את רשות הדיבור ליושב-ראש מרכז השלטון המקומי, מר שלמה בוחבוט.

שלמה בוחבוט: כבוד שני יושבי-הראש, אני ביחד עם חבריי שמחים להיות במפגש הזה שהוא מפגש חשוב.

שלמה בוחבוט: קודם כול אני מבקש לומר כמה כותרות.

שלמה בוחבוט: אין בערי הפריפריה דירות, לא לשכירות ולא לרכישה.

יוחנן פלסנר: שר הבינוי והשיכון אומר אחרת.

שלמה בוחבוט: אני לא מתווכח עם שר הבינוי והשיכון.

שלמה בוחבוט: אני אומר רק מה יש.

שלמה בוחבוט: הדבר השני, לאט-לאט בערי הפריפריה מחירי השכירות מאמירים ומגיעים כמעט לגובה המחירים שבמרכז הארץ.

שלמה בוחבוט: אם במעלות ובשדרות עבור בית של 4 חדרים משלמים שכירות של 3,500 שקל בחודש, כלומר הגענו לקטסטרופה.

שלמה בוחבוט: אני רוצה לברך את חברי הכנסת, אבל אני מזהיר כל אחד מאתנו.

שלמה בוחבוט: מה יקרה?

שלמה בוחבוט: יש היום אוהלים, כולם כמו בתקופת הקטיושות יבואו ויצטלמו וכל אחד יצהיר הצהרות, אך בסופו של דבר בעוד חודש נראה אותם אוהלים ממשיכים לעמוד מבלי שקרה שום דבר.

שלמה בוחבוט: אז קודם כול, אני קורא לכל ראשי הערים במדינת ישראל, תנו לצעירים להקים אוהלים.

שלמה בוחבוט: לפני שנה הזהרתי ואמרתי שבמדינת ישראל נתחיל לראות אוהלים, והנה בבקשה – אוהלים.

שלמה בוחבוט: לא צריך להמציא את הגלגל.

שלמה בוחבוט: אדוני ראש הממשלה, אדוני שר האוצר, חברי הכנסת, הרשויות המקומיות יודעות לא פחות מכם בכל דבר.

שלמה בוחבוט: תנו להם לנהל את הדברים.

שלמה בוחבוט: אנחנו צריכים 10 עובדים בכל ועדה מחוזית ובכך ייפתרו כל הבעיות.

שלמה בוחבוט: אספר לכם סיפור מדהים.

שלמה בוחבוט: נתקבלה החלטת ממשלה מטופשת על הקפאה, לפיה כל עובד שעוזב משרד ממשלתי לא ייקלט עובד אחר במקומו.

שלמה בוחבוט: לפיכך קורה שבוועדה המחוזית בצפון אין כמעט עובדים – 10 עזבו ולא נכנסו 10 אחרים במקומם, ומדובר במהנדסים.

שלמה בוחבוט: זה דבר ראשון.

שלמה בוחבוט: דבר שני, תנו יותר סמכויות לוועדות המקומיות.

שלמה בוחבוט: לא צריך להיבהל ולהגיד שהשלטון המקומי מושחת.

שלמה בוחבוט: הוכחנו את כל היכולות שלנו.

שלמה בוחבוט: תתארו לעצמכם שלפעמים כאשר אני צריך לתת מטר נסיגה לבית התוכנית מועברת לאישור הוועדה המחוזית, וכך קורה באלפי יחידות דיור.

שלמה בוחבוט: דבר שלישי, "עמידר" – אדוני היושב-ראש, חברת הכנסת פאינה קירשנבאום, היה חוק במדינה לפיו מוכרים דירות של "עמידר".

שלמה בוחבוט: בעקבות זאת מדינת ישראל קיבלה מיליארדי שקלים והתחייבה להחזיר אותם.

כרמל שאמה-הכהן: נא לסכם, מר בוחבוט.

עמיר פרץ: תן לו את הזמן שלי.

עמיר פרץ: אני מוותר.

כרמל שאמה-הכהן: זה לא עניין של הזמן שלך.

כרמל שאמה-הכהן: אוכל לחזור אליו לאחר מכן ולתת לו עוד פעם רשות דיבור.

כרמל שאמה-הכהן: יש כאן אנשים שהגיעו במיוחד כדי לדבר אז אנחנו צריכים לשלב בין הדוברים.

יוסי נשרי: כולנו באנו לדבר.

יוסי נשרי: ביקשו מאתנו לדבר.

כרמל שאמה-הכהן: חברים, לא צריך את הלובי הזה בשביל מר בוחבוט.

כרמל שאמה-הכהן: אתם לא עוזרים לו בכך.

שלמה בוחבוט: יש לנו הצעות מסודרות.

שלמה בוחבוט: בואו נדבר "תכלס" איך פותרים את בעיות הדיור במדינת ישראל.

שלמה בוחבוט: תנו לרשויות המקומיות אפשרות, דרך החברות הכלכליות, להתחיל לבנות דירות בנות-השגה ודירות לשכירות.

שלמה בוחבוט: מדינת ישראל היא היחידה המעכבת דירות.

שלמה בוחבוט: העובדה שמחירי הקרקעות כל הזמן מאמירים, זה אחת הבעיות.

שלמה בוחבוט: יש לנו תוכנית של 1,000 יחידות דיור בכל עיר פריפריאלית.

שלמה בוחבוט: דיברתי עם כל מיני יזמים שמוכנים להצטרף למכרזים.

שלמה בוחבוט: בתוך כמה חודשים אפשר לבנות יותר מ-40,000 יחידות דיור רק בערי הפריפריה, אך בתנאי שייתנו קרקע מסובסדת – ההחלטה שנתקבלה על מתן מענקים חשובה מאוד – ואפשרות לבנות במהירות.

שלמה בוחבוט: אדוני היושב-ראש, חייבים להעמיד 150 מיליון שקל לטובת הרשויות המקומיות על מנת לקדם תוכניות בצורה מהירה.

כרמל שאמה-הכהן: תודה רבה.

כרמל שאמה-הכהן: רשות הדיבור לגברת סתיו שפיר, נציגת מחאת האוהלים, בבקשה.

סתיו שפיר: שלום לכולם.

סתיו שפיר: קודם כול, אנחנו שמחים מאוד על ההזמנה ושמחים מאוד להיות כאן.

סתיו שפיר: בשבילנו זאת הפעם הראשונה שאנחנו נוכחים במקום כזה ובמעמד כזה, ותודה על ההזדמנות.

סתיו שפיר: חשוב לי קודם כול לברך מאוד את האנשים ברחבי הארץ שפתחו היום עוד ערי אוהלים.

סתיו שפיר: אנחנו כבר לא עיר אוהלים, אלא ערי אוהלים.

סתיו שפיר: היום נפתח מאהל בכפר-סבא, מחר בערב ייפתח מאהל בירושלים, יש לנו מאהלים בנהריה, ביפו, בחולון, בבאר-שבע, בחיפה.

סתיו שפיר: העניין הזה הולך וגדל ותופס תאוצה כמחאה שהיא מחאה פוליטית, אבל היא לא מחאה מפלגתית.

סתיו שפיר: היא מחאה שמקבצת אליה אנשים מכל קצוות הארץ, מכל הקצוות הפוליטיים, אנשים שהם ימנים ושמאלנים, חרדים דתיים וחילונים, סטודנטים צעירים וגם משפחות מבוגרות וקשישים, כולם שייכים למאבק הזה.

סתיו שפיר: אני בטוחה שלכולכם ברור עד כמה המאבק הזה חשוב ומשמעותי.

סתיו שפיר: מעבר לכך, מגיעות אלינו כל מיני הצעות לפתרונות מקבוצות שונות בכנסת.

סתיו שפיר: חשוב לנו להגיד שאצלנו ההחלטות מתקבלות בצורה דמוקרטית מאוד, שמבוססת על קונצנזוס בין המשתתפים.

סתיו שפיר: בניגוד למה שנאמר, באוהלים אנחנו לא מתפרעים ומשתמשים במחיאות כפיים וסערות.

כרמל שאמה-הכהן: לא אמרתי מתפרעים.

כרמל שאמה-הכהן: אם את לא הבנת אותי כנראה שעוד מישהו כאן לא הבין אותי.

כרמל שאמה-הכהן: אמרתי שלכם יש כללים משלכם, והם מכובדים, ואתמול קיבלו אותנו בצורה הכי מכובדת שאפשר, ואמרתי את זה גם בכלי התקשורת.

כרמל שאמה-הכהן: אמרתי שכאן יש כללים אחרים ומדברים רק ברשות הדיבור של היושב-ראש, ובעניין מחיאות הכפיים הערתי לכולם, לא רק לכם, כי לפעמים אנשים, במיוחד בדיון כזה, מוצאים לנכון למחוא כפיים ואנחנו מעדיפים שזה לא יקרה.

כרמל שאמה-הכהן: רק החמאנו לכם על הדרך שקיבלתם אתמול את חברי הכנסת ועל הדרך שאתם מובילים את המחאה.

מירי רגב: אחרי יום שישי הם למדו איך לקבל חברי כנסת.

כרמל שאמה-הכהן: חברת הכנסת רגב, אתמול בהיעדרך כאשר הייתי באוהלים אמרתי לאנשים שמה שעשו במקרה שלך היה חצייה של גבולות וזה פגע במטרה המשותפת של כולנו.

סתיו שפיר: בואו נתמקד בעניין המרכזי, שהוא עניין הדיור, דיור בר-השגה.

כרמל שאמה-הכהן: אני רוצה לשמוע בדיוק מה מכל ההצעות ששמעתם, מה האלטרנטיבה שהכי מדברת אליכם הצעירים.

סתיו שפיר: זה לא רק צעירים.

סתיו שפיר: אנחנו מחפשים פתרון לא רק לצעירים.

סתיו שפיר: אנחנו מחפשים פתרון לכל האנשים הלא-עשירים שגרים במדינה הזאת.

סתיו שפיר: לכן כל ההצעות שמופנות לצעירים, או הצעות שמדברות על הסכם לעוד שנים ארוכות ורחוקות, אלה הצעות שלא מתאימות לנו.

סתיו שפיר: אנחנו מזמינים את כל חברי הכנסת וגם אנשים פרטיים ואנשים מן הציבור, האנשים הפשוטים, להגיע אלינו למאהלים ולקיים אתנו דיון, אתנו, עם האנשים הפשוטים שיושבים במאהלים הללו, לקיים אתנו דיון אמיתי.

סתיו שפיר: ביחד נגיע להצעות קונקרטיות, נגיע לפתרונות במהירות הרבה יותר האפשרית.

כרמל שאמה-הכהן: באולם הזה לפני שעה, וכנראה גם מחר, יוכרע העתיד של ענף הדיור לזמן הקרוב.

כרמל שאמה-הכהן: זאת האמירה הכי חזקה של הממשלה.

כרמל שאמה-הכהן: הממשלה בנתה הצעה כללית מאוד ולא התייחסה לשום פתרון ספציפי שמבטיח פתרון במגזר כזה או אחר, במצוקה כזאת או אחרת, אלא באה במאסה, מתוך מטרה להציף את השוק בדיור.

כרמל שאמה-הכהן: אנחנו רוצים לנסות לשכנע את הממשלה - - -

שלמה מולה: אדוני היושב-ראש, יש חילוקי-דעות לגבי מה שאמרת.

כרמל שאמה-הכהן: ביום שלא יהיו לי חילוקי-דעות אתך אהיה מוטרד, חבר הכנסת מולה.

שלמה מולה: אתה לא צריך להשלות את האנשים כאן.

כרמל שאמה-הכהן: אל תפריע לי ולא אפריע לך.

כרמל שאמה-הכהן: לי יש יכולת רבה יותר להפריע לך כאן בדיון.

כרמל שאמה-הכהן: אנחנו רוצים לשלב, מתוך אותן 100,000 דירות שחוק הווד"לים אמור להביא לעולם, לראות איך אפשר להבטיח שזה יבוא לתועלת של מי שבאמת הכי זקוק לזה היום, מי שהמצוקה של מחירי הדיור, של בועת הנדל"ן, הכי מכבידה עליו.

כרמל שאמה-הכהן: אנחנו חברי הכנסת רואים את הזווית שלנו מכאן, כל אחד מן הזווית שלו, אבל זה מכאן, זה מהכנסת.

כרמל שאמה-הכהן: אתם חיים בשטח, אתם סובלים מן העניין יום-יום, אתם מרגישים את זה.

כרמל שאמה-הכהן: את יכולה להגיד לי מה עדיף.

כרמל שאמה-הכהן: תוכלי להגיד: דירות בכלל לא מעניינות אותי, מעניין אותי שיהיה סיוע בשכר-דירה, מעניין אותי דיור בר-השגה, מעניין אותי שיהיו פרויקטים לשכירות; או: אני רוצה לרכוש דירה, אותנו לא מעניין שכירוּת, אנחנו רוצים להתקדם ולהגיע לדירה, אנחנו רוצים מסלולים מועדפים לרכישת דירות.

כרמל שאמה-הכהן: אלה הדברים שאני מכוון אליהם, שאני רוצה שחברי הכנסת ישמעו אתכם, זה המטרה.

כרמל שאמה-הכהן: ואלה הזמנים שזה יוכרע, דרך אגב.

סתיו שפיר: לא נוכל להתייחס לשום הצעה שאין בה דיור בר-השגה.

כרמל שאמה-הכהן: כלומר, דיור בר-השגה זה הלב של הבקשות שלכם?

סתיו שפיר: זה הלב וזה התנאי.

סתיו שפיר: אני אומרת את זה בשם המאהל, אבל אני באמת מבקשת שהדיונים הללו ייערכו ביחד עם המאהל.

סתיו שפיר: מדובר במחאה עממית, בדבר ששייך לכולם.

סתיו שפיר: אנחנו רוצים שהדיונים הללו יתקיימו בנוכחות של כל האנשים שהם חלק מזה, ותוך קבלה שלהם, וכבוד בין שני הצדדים, אם יש כאן שני צדדים בכלל.

סתיו שפיר: חשוב לנו דיור בר-השגה כתנאי בסיסי.

סתיו שפיר: פרט לכך חשוב לנו גם, אנחנו יכולים לקום ולהגיד שאנחנו דורשים שתוקם ועדת חירום שתכלול את משרד הבינוי והשיכון, משרד האוצר והמשרד להגנת הסביבה, שנוכל לדבר בה על פתרונות שהם גם לוקליים, כי הפתרונות בכל רחבי הארץ הם לא אותם הפתרונות, אי אפשר להחיל אותו פתרון על מדינה שלמה.

סתיו שפיר: יש ערים שיש בהן יותר דירות נטושות, למשל, יש ערים שיש בהן יותר מקומות בבעלות העירייה שנוכל להשתמש בהם לדיור, יש מקומות שניתן לבנות בהם פרויקטים לגובה.

סתיו שפיר: יש המון דברים שניתן לעשות וצריך להסתכל על כל מקום באופן ספציפי.

סתיו שפיר: אנחנו חבורה של אנשים שאינם כלכלנים ואינם אנשי נדל"ן.

סתיו שפיר: אנחנו מתייעצים עם מומחים, אבל הידע לא נמצא אצלנו.

סתיו שפיר: אנחנו מזמינים את הידע להגיע אלינו כדי שנוכל להתייעץ ביחד.

כרמל שאמה-הכהן: תודה רבה.

פניה קירשנבאום: קודם כול, בהחלט הידע נמצא במקומות של אנשי המקצוע.

פניה קירשנבאום: לדעתי אנשי המקצוע נמצאים בהחלט בשלטון המקומי שפועל בתחום הזה יום-יום.

פניה קירשנבאום: אני רוצה להזמין את ראש עיריית קריית-אונו, מר יוסי נשרי, בבקשה.

יוסי נשרי: תודה.

יוסי נשרי: נושא השלטון המקומי והבנייה לזוגות צעירים, או מה שמכונה דיור בר-השגה, מבחינתי הוא לא כותרת אחת.

יוסי נשרי: דיור בר-השגה משמעו דיור לזוגות צעירים, בשכירות או ברכישה.

יוסי נשרי: זה המפתח, כי אחרת מה זה דיור בר-השגה?

יוסי נשרי: שזוג צעיר יכול להשיג אותו.

יוסי נשרי: הפתרונות נמצאים והעלינו אותם כבר כמה פעמים.

יוסי נשרי: המכשול העיקרי שאנחנו צריכים לעבור הוא משרד המשפטים.

יוסי נשרי: משרד המשפטים הוא שמעכב אותנו ברשויות המקומיות בקידום פרויקטים לדיור בר-השגה, בטענה שאנחנו ראשי הרשויות המקומיות נפלֶה תושב זה או אחר לקבלת הדיור ולא על-פי מפתח נכון ומקצועי, זאת הטענה שלהם.

יוסי נשרי: העברנו כבר בכמה רשויות מקומיות החלטה בוועדה המחוזית, שאושרה, להגדלת הקצאה של דירות לאותו קבלן, שהשטח הוא שטח פרטי שלו, לטובת זוגות צעירים, עם אפשרות ל-15 שנות שכירות, אך משרד המשפטים פסל את המהלך הזה בטענה, כפי שציינתי, שהמהלך הזה בלתי צודק כי ראש הרשות המקומית "מי יודע מה יעשה ולמי יחלק את הדירות הללו".

יוסי נשרי: נקודה נוספת שצריך לתת עליה את הדעת, קרקעות שאושרו, תב"עות שאושרו ולאחר 3 שנים עדיין לא התחיל בהן איזה מהלך של בנייה, לפי דעתי צריך לחייב את היזמים במס רכישה על מנת לתת תמריץ לקבלנים לבנות ולא להשאיר את הקרקעות פנויות בציפייה שהמחירים יאמירו.

יוסי נשרי: במקום שיש אפשרות לפעול על-פי תקנת שבס יש לחייב את הוועדה שמאשרת "שבס" לקבוע 50% לדיור בר-השגה, או לשכירות או לרכישה.

יוסי נשרי: תקנת שבס היא הוספת זכויות, שניתן על אותו קרקע להוסיף מספר יחידות דיור.

כרמל שאמה-הכהן: להגדיל ב-20% את שטח הבנייה.

יוסי נשרי: ואז ניתן יהיה עוד 50% להעביר לטובת הדיירים הזכאים.

יוסי נשרי: אנו מציעים לבנות דירות לזוגות צעירים, שתהיה לזוג הצעיר אפשרות אחרי 5 או 10 שנים לרכוש את הדירה, בהתחשב בכך שכל 5 או 10 השנים ייחשבו לו כהון עצמי לרכישה ולא יצטרך לשלם אז את מלוא מחיר הדירה.

יוסי נשרי: במסגרת ההתפתחות ברשות המקומית שלנו יש נושא של פינוי בינוי.

יוסי נשרי: חייבנו את כל הקבלנים שניגשים למתחם הזה ש-10% יילך לדיור לזוגות צעירים.

יוסי נשרי: דרך אגב, גם על-פי תקנת שבס קיבלנו החלטה בוועדה – 20% מתחת למחיר השוק, כך שמי שירצה לקדם על-פי תקנת שבס – זה זכות של הוועדה שנקנית לא בחקיקה.

יוסי נשרי: זה כלי נוסף שאנחנו יכולים לתת להם ולהעצים.

יוסי נשרי: דבר נוסף שאנו חושבים לעשות, במסגרת שטחים לטובת הציבור להקצות שטחים לרשויות המקומיות.

יוסי נשרי: כפי שאמר מר שלמה בוחבוט, שהרשות המקומית באמצעות החברות הכלכליות תקדם את התוכנית.

יוסי נשרי: ייצאו למכרזים, מכרז להקמה, וכך נוכל להוזיל את ערך הקרקע ואת ערך המבנה באופן משמעותי ולפתור את הדברים באופן מיידי, ולא בחוקים שתוצאותיהם ייראו בעוד 3 או 4 שנים.

דב חנין: למה אף אחד מן הדברים הללו לא נמצא בהצעת החוק הממשלתית?

כרמל שאמה-הכהן: חבר הכנסת חנין, אני קורא אותך לסדר פעם ראשונה.

פניה קירשנבאום: יש לך הצעה כתובה לעניין זה?

דב חנין: למה אף אחד מן הדברים האלה לא נמצא בהצעת הממשלה?

כרמל שאמה-הכהן: חבר הכנסת חנין, אני קורא אותך לסדר פעם שנייה.

דב חנין: למה אף אחד מן הדברים האלה לא נמצא ב- - -

כרמל שאמה-הכהן: חבר הכנסת חנין, אני קורא אותך לסדר פעם שלישית.

כרמל שאמה-הכהן: אתה מתבקש לצאת החוצה, בבקשה.

דב חנין: למה אף אחד מן הדברים הללו לא נמצא בהצעת החוק הממשלתית?

כרמל שאמה-הכהן: על כך נדבר אחרי כן.

פניה קירשנבאום: תעביר לנו את ההצעה שלך.

פניה קירשנבאום: כל הצעה שתעלה כאן, כפי שאמרתי, נדון בה ונעשה את מרב המאמצים לשלב אותה בחקיקה הממשלתית.

פניה קירשנבאום: אני מתחייבת על כך שאנחנו, ביחד עם יושב-ראש הוועדה, חבר הכנסת כרמל שאמה, נעשה הכול כדי שזה יתקבל.

יוסי נשרי: יש דבר נוסף שניתן לעשות, ושעשינו, להקים ועדה ציבורית בלתי תלויה בכל רשות ורשות.

ישראל חסון: גברתי היושבת-ראש, את יודעת לענות על השאלה של חבר הכנסת חנין?

פניה קירשנבאום: לא.

פניה קירשנבאום: אני שומעת את ההצעה הזאת לראשונה.

ישראל חסון: אני מבין למה היושב-ראש הוציא אותו.

כרמל שאמה-הכהן: חבר הכנסת ישראל חסון, אני קורא אותך לסדר פעם ראשונה.

כרמל שאמה-הכהן: לא יהיה כאן קרקס.

ישראל חסון: אני יכול ללכת מכאן.

ישראל חסון: זה לא קרקס, זאת שאלה עקרונית.

רחל אדטו: כי קיבלתם הוראה להעביר את החוק כלשונו.

ישראל חסון: זאת הצעה עקרונית באמת.

כרמל שאמה-הכהן: אז תשאל אותה ברשות דיבור.

פניה קירשנבאום: אני שומעת את ההצעה הזאת לראשונה אז אני לא יכולה להתייחס אליה.

ישראל חסון: האם הדיון כאן הוא הצגה אחת גדולה?

רחל אדטו: זה הצגה כי צריכים להעביר את החוק הזה כפי שראש הממשלה נתניהו רוצה.

אבישי ברוורמן: שום דבר משמעותי לא ייצא מזה.

ישראל חסון: אתה לא רוצה לדבר עניינית, אז לא.

פניה קירשנבאום: קודם כול, זה לא נכון.

רחל אדטו: חברת הכנסת קירשנבאום, את אמורה להעביר את החוק כפי שהוא, כלשונו.

פניה קירשנבאום: אני לא אמורה שום דבר.

כרמל שאמה-הכהן: חברת הכנסת אדטו, אני קורא אותך לסדר פעם ראשונה.

פניה קירשנבאום: אני אמורה לדון בהצעות שמונחות בפני הוועדה.

פניה קירשנבאום: אם היית משתתפת בישיבות הוועדה היית יודעת שבוועדה הזאת שום דבר לא ברור מאליו.

פניה קירשנבאום: הדגשתי, וזאת היתה הכוונה של הכינוס הזה, שאנחנו רוצים לשמוע את כל ההצעות ולשקלל אותן בתוך החוק הזה.

פניה קירשנבאום: אז חבל שאת מתפרצת.

פניה קירשנבאום: כתשובה לחבר הכנסת ישראל חסון, ידעתי שלמר יוסי נשרי יש הצעות.

פניה קירשנבאום: ביקשתי ממנו להצטרף, להציג ולהגיש לנו את ההצעות שלול, ביחד עם ההצעה שיש לנו, וננסה לבחון את כל ההצעות.

יוחנן פלסנר: הדבר היחיד הברור לגבי הוועדה הזאת - - -

כרמל שאמה-הכהן: חבר הכנסת פלסנר, לא נרשמת אפילו לרשות דיבור.

יוחנן פלסנר: נרשמתי ראשון.

כרמל שאמה-הכהן: לא נרשמת.

כרמל שאמה-הכהן: ארשום אותך עכשיו.

רחל אדטו: חברת הכנסת פאינה קירשנבאום, אבל אתם בעצמכם הצבעתם נגד, ואחר-כך תמכתם.

כרמל שאמה-הכהן: חברת הכנסת אדטו, אני קורא אותך לסדר פעם שנייה.

רחל אדטו: אני מסכימה שזה הצגה.

נינו אבסדזה: אני לא יכולה לדבר, חבר הכנסת ישראל חסון לא יכול לדבר, עוד מעט עוד מישהו מאתנו לא יוכל, אז בשביל מה?

פניה קירשנבאום: מי אמר שאי אפשר לדבר?

נינו אבסדזה: שני אנשים כבר הוצאו.

נינו אבסדזה: מה חברת הכנסת רחל אדטו כבר אמרה?

יוליה שמאלוב-ברקוביץ: למה לעשות כאן הצגות?

יוליה שמאלוב-ברקוביץ: מה הדבר הזה?

נינו אבסדזה: - - -

רחל אדטו: אומרים שיהיה דיון.

רחל אדטו: אין כאן דיון בכלל.

כרמל שאמה-הכהן: חברת הכנסת אדטו, אני קורא לך לסדר פעם שלישית.

כרמל שאמה-הכהן: כאן יתנהל דיון מסודר, כאן לא יהיה קרקס.

נינו אבסדזה: מי שרוצה לצאת, שייצא.

כרמל שאמה-הכהן: סליחה, שמתם לב שאנשים מדברים כאן באריכות, אבל לא ייתכן שאנשים – אני יודע שבאו לכאן מתוך כוונה "לפוצץ" את הדיון.

כרמל שאמה-הכהן: זה לא יקרה.

כרמל שאמה-הכהן: חבר הכנסת שלמה מולה, סמוך על המקורות שלנו.

שלמה מולה: היינו מן הבוקר ביחד.

כרמל שאמה-הכהן: אני יודע.

כרמל שאמה-הכהן: לא אליך דיברתי במקרה הזה.

כרמל שאמה-הכהן: בבקשה, מר אדלר.

כרמל שאמה-הכהן: אתם רואים שאנחנו נותנים רשות דיבור לאנשים שהכי תוקפים את הממשלה.

כרמל שאמה-הכהן: אתם חברי הכנסת תתאפקו קצת.

כרמל שאמה-הכהן: את האנשים האלה לממשלה הכי לא נוח לשמוע היום ובכל זאת הם מקבלים את כל הבמה כדי לדבר.

עמית אדלר: שלום.

עמית אדלר: אני מגיע לכאן מן המאהל ברוטשילד.

עמית אדלר: באמת אנחנו חיים בחברה דמוקרטית וכאן זה בסיס הדמוקרטיה הישראלית.

עמית אדלר: אני רוצה להביא את הצעקה האותנטית שלנו משדרות האוהלים ברוטשילד.

עמית אדלר: לפעמים אנו מקבלים את התחושה שהממשלה והכנסת מנותקים מן העם, מן הרגשות האותנטיים של הציבור.

קריאה: לא כולם.

עמית אדלר: אני חי ב"סרט" הזה כבר שנים רבות, בדירות השכורות הללו.

עמית אדלר: אנו חווים את עליית מחירי שכירות הדירה, ללא שום פרופורציה, ללא שום עלייה בשכר.

עמית אדלר: פשוט זורקים אותנו מדי שנה לרחוב, או שמעלים את המחיר, או שהחוזה מסתיים.

עמית אדלר: אדם בלי בית הוא כמו כלב.

עמית אדלר: האנשים שבנו את המדינה הזאת, גם ז'בוטינסקי דיבר על הזכות למעון.

עמית אדלר: אנו מרגישים שהמדינה כבר התנערה מזמן ממה שהיא חייבת לספק לאזרחים, שזה, בין היתר, מעון.

עמית אדלר: יש "קונטרקט סוציאל", יש חוזה בין העם ובין הממשלה והכנסת.

עמית אדלר: חברי הכנסת והממשלה צריכים לייצג אותנו, את העם.

עמית אדלר: זה קצת קשה, חבר כנסת שמרוויח 30,000 שקל בחודש, ואולי יש לו דירה לא יודע מה היא הדאגה שהצ'ק יחזור מבעל הבית.

עמית אדלר: אנחנו מרגישים שלא מספיק מבינים אותנו.

עמית אדלר: קל מאוד לדבר בענף הנדל"ן על תכנון לטווח ארוך.

עמית אדלר: ראש הממשלה נתניהו "זרק" משהו על 3 שנים.

עמית אדלר: אנחנו בינתיים באוהלים ואנחנו רוצים פתרון מיידי.

סופה לנדבר: כמה שנים אתה גר בשכירות ובאיזו עיר?

סופה לנדבר: תענה בבקשה.

עמית אדלר: כ-10 שנים בתל-אביב.

סופה לנדבר: למה אתה גר בתל-אביב?

עמית אדלר: קודם כול, גדלתי בתל-אביב, הלכתי לגן רש"י כשהייתי ילד, הלכתי לעירוני א', הלכתי לאוניברסיטה.

עמית אדלר: תל-אביב היא עירי.

סופה לנדבר: פרט לתל-אביב יש במדינה עוד ערים?

עמית אדלר: נכון, יש, וכאשר מחירי השכירות בתל-אביב מאמירים, הם מאמירים בכל מקום.

רוברט טיבייב: בפריפריה אין דירות.

כרמל שאמה-הכהן: חבר הכנסת טיבייב, אין לך רשות דיבור.

עמית אדלר: זה שעבור דירת חדר מרופטת בתל-אביב משלמים 3,000 שקל בחודש, זה לא חוק טבע.

עמית אדלר: זה חוק מעשה ידי אדם והוא ניתן לשינוי.

מירי רגב: אבל יש דירות בכפר שלם, בנווה שאנן ובדרום תל-אביב.

סתיו שפיר: תושבי כפר שלם הולכים למאבק ביחד אתנו.

מירי רגב: ראש עיריית תל-אביב לשעבר הציע המון דירות בדרום תל-אביב.

כרמל שאמה-הכהן: חברת הכנסת רגב, אני קורא לך לסדר פעם ראשונה.

עמית אדלר: אני רוצה לומר מה אנחנו רוצים כאן.

מירי רגב: אתם רוצים לגור בשדרה החמישית.

כרמל שאמה-הכהן: חברת הכנסת רגב, זה לא יימשך כך.

סתיו שפיר: אני רוצה להגיד משהו, כי הטענה חוזרת כל הזמן וקוראים לנו "מפונקים".

סתיו שפיר: כפי שאמרתי לפחות ב-10 תוכניות בתקשורת ביומיים האחרונים, החלום האישי שלי הוא בכלל לגור בשדה בוקר.

סתיו שפיר: כרגע אני סטודנטית, אני עובדת במשרה מלאה.

סתיו שפיר: אני רוכבת באופניים ואין לי מכונית.

סתיו שפיר: להחזיק רכב זה הרבה מעבר ליכולתי הכלכלית.

מירי רגב: כולנו היינו כך.

סתיו שפיר: במדינה שכרגע גם תשתיות התחבורה לא מפותחות בה – בכלל לא נכנסנו לעניינים כמו תשתיות התחבורה כי אנחנו רוצים להיות ממוקדים.

סתיו שפיר: כאשר לא ניתן להגיע ממקום למקום בארץ, גם לא מהפריפריה אל תוך העיר באופן הגיוני, באופן מהיר, מסודר ויעיל אין מה לדבר על מגורים מחוץ למרכזי התעסוקה, מחוץ למרכזים העירוניים.

סתיו שפיר: מה גם שבנוגע לטיעון על כפר שלם וכל הטיעונים האחרים – אנשי כפר שלם שותפים אתנו למחאה, אנשי יפו שותפים אתנו למחאה, אנשי חולון, בת-ים, חיפה, באר-שבע ונהריה שותפים למאבק.

סתיו שפיר: אני לא מבינה מה הקשר לטענה על פינוק.

סתיו שפיר: אנשים מכל רחבי הארץ משתפים אתנו פעולה ומתלוננים על אותה בעיה, על מגורים שהולכים ומתייקרים ובעיה שמחמירה.

סתיו שפיר: כל הניסיון להסיט את הדיון ולהציג אותנו, אנשים שחיים כבר 5 ימים ברחוב, כאנשים מפונקים, בעיניי זה פשוט מבזה את מה שאנו עושים.

עמית אדלר: הייתי במקומות שונים בעולם.

עמית אדלר: מדברים כאן על כלכלת שוק.

עמית אדלר: ההרגשה שלי, שבמקרה של הדיור כלכלת השוק פשטה את הרגל, כי היא לא מספקת לנו פתרונות.

עמית אדלר: אנו ניצבים בפני תאוות בצע וחמדנות.

עמית אדלר: החברה הישראלית איבדה את החמלה, איבדה את הדאגה לחלש.

עמית אדלר: בעל דירה חושב שבגלל שהמחיר בשוק עלה אז הוא יעלה את מחיר השכירות.

עמית אדלר: אין יותר שום יחס אנושי לאדם.

עמית אדלר: אנו מדינה יהודית.

עמית אדלר: כל התורה כולה היא "ואהבת לרעך כמוך".

עמית אדלר: היינו רוצים לראות כאן חברה עם יותר חמלה, חברה שדואגת ומסתכלת לנו בעיניים.

עמית אדלר: בעל הדירה אפילו לא מסתכל לך בעיניים.

עמית אדלר: זורקים אותך כמו כלב.

עמית אדלר: ולמה?

עמית אדלר: כי אין חקיקה.

עמית אדלר: בכל חוזה שכירות של דירה, הסעיף הראשון שעליו חותמים קובע שחוק הגנת הדייר איננו חל יותר.

עמית אדלר: זה גזירת טבע?

עמית אדלר: למה שלא יחול חוק הגנת הדייר?

עמית אדלר: בניו-יורק יש Rent control, במדינות הכי קפיטליסטיות יש Rent control, יש זכויות לדיירים.

עמית אדלר: גם בלונדון ה-British council נותנת דירות, יש שם "סקווטים", שזה בתים נטושים וכל מי שנכנס אליהם יכול לגור בהם.

עמית אדלר: כאן אנו ניצבים בפני מצוקה.

עמית אדלר: אנחנו סבורים שלכנסת במדינה הדמוקרטית הזאת יש את הכוח.

עמית אדלר: נכון, רוב האנשים שבאים לכאן, הלוביסטים, מייצגים בעלי הון.

רוברט טיבייב: כאן אתה טועה – לכנסת אין את הכוח.

עמית אדלר: אז גם לכנסת אין את הכוח, אז הכוח יחזור לעם, יחזור אלינו לאוהלים.

עמית אדלר: לסיכום, אנחנו כאן בכנסת ואנחנו רוצים פתרונות, ופתרונות מיידיים.

עמית אדלר: ועוד דבר, לא לדבר רק על זוגות צעירים, כי חצי מתל-אביב זה רווקים, וזה "גייז", וזה אנשים גרושים שהאישה פתאום משליכה אותם מן הבית והם צריכים לחפש דירה.

עמית אדלר: צריך לדאוג לכולם – לדתיים ולחילוניים, לכולם.

כרמל שאמה-הכהן: תודה.

כרמל שאמה-הכהן: נמצאת אתנו השרה לקליטת עלייה, אמרו לי שאת רוצה את רשות הדיבור.

סופה לנדבר: בינתיים אני מקשיבה ואחר-כך אבקש רשות דיבור.

סופה לנדבר: אני מבקשת לשמוע את נציגי מחאת האוהלים.

כרמל שאמה-הכהן: ראשון חברי הכנסת שנרשמו לרשות דיבור הוא חבר הכנסת רוברט טיבייב, בבקשה.

רוברט טיבייב: אספר למה אני לא הגעתי לעיר האוהלים בשדרות רוטשילד.

נסים זאב: לא מאוחר אף פעם ...

רוברט טיבייב: בשל סיבה אחת פשוטה: אין לי מה להגיד להם.

רוברט טיבייב: מה אגיד להם, שיעברו לפריפריה?

רוברט טיבייב: אני גרתי בפריפריה.

רוברט טיבייב: אין בפריפריה דירות, פשוט אין, ומי שמוכר את ה"לוקשים" הללו פשוט טועה ומטעה.

רוברט טיבייב: אין שם דירות, ולא יהיו.

רוברט טיבייב: פשוט התנועה הזאת חד-צדדית: כל הצעירים מן הפריפריה עוברים למרכז הארץ, בשל סיבה אחת פשוטה – כי אין שם דירות, אין עבודה, אין חינוך, אין תרבות, ובמקרה של אופקים אין אפילו ראש עירייה.

רוברט טיבייב: מה זוג צעיר יעשה בעיר כמו אופקים?

רוברט טיבייב: אין לו מה לעשות שם.

רוברט טיבייב: אם מישהו חשב באמת שמן הישיבה הזאת ייצא משהו – אני חושש שלא ייצא שום דבר.

רוברט טיבייב: הכלי החזק נמצא אצל הממשלה, לא אצל חברי הכנסת.

כרמל שאמה-הכהן: חבר הכנסת טיבייב, אנא הרשה לי קריאת ביניים.

כרמל שאמה-הכהן: אני יכול להראות לך בפרוטוקולים שפעמים רבות אנשי האופוזיציה השתתפו בדיונים של ועדת הכלכלה ואמרו שלא ייצא כלום מן הדיון, כמו למשל בנושא הבלו על הדלק, אך הם התבדו.

כרמל שאמה-הכהן: אמרתם שלא ייצא כלום מן הדיון על הורדת הבלו על הסולר – ירד הבלו על הסולר, אמרתם שלא ייצא כלום מן הדיון על מחיר הקוטג' – המחיר של הקוטג' ירד.

רוברט טיבייב: זה לא בגלל הכנסת, אלא בגלל החבר'ה שיושבים כאן.

כרמל שאמה-הכהן: אז אל תזלזלו בדיונים בכנסת.

יוחנן פלסנר: שכנעת אותי להצביע עבור חבר הכנסת כרמל שאמה.

כרמל שאמה-הכהן: אתם חברי כנסת באותה הכנסת.

כרמל שאמה-הכהן: תכבדו את המקום שבו אתם יושבים.

רוברט טיבייב: כבר שנתיים וחצי הממשלה לא עשתה שום דבר, ופתאום חברי הכנסת החכמים יכולים להציל את המצב?

סופה לנדבר: וגם לפני זה לא עשו שום דבר.

פניה קירשנבאום: במדינת ישראל בעשור האחרון אין מדיניות של בנייה, לא של דיור ציבורי, לא של דיור בר-השגה ולא של דיור לטווח ארוך.

פניה קירשנבאום: זאת לא תקלה של הממשלה הזאת, אלא תקלה של כל הממשלות האחרונות, וכאן אנחנו רוצים לדון ולהכניס שינויים.

כרמל שאמה-הכהן: אנחנו לא עוסקים כרגע בבירור האשמה, אין לנו זמן לזה.

כרמל שאמה-הכהן: כרגע אנחנו עוסקים במציאת פתרונות, ומהר.

כרמל שאמה-הכהן: לזה הציבור מחכה מאתנו עכשיו.

כרמל שאמה-הכהן: הציבור שמתבונן ורואה את חילופי ההאשמות הללו הופך להיות מודאג מאוד.

רוברט טיבייב: אני קורא לממשלת ישראל לפעול.

רוברט טיבייב: אני מקווה מאוד ששדרות רוטשילד תהפוך לכיכר תחריר של הממשלה הזאת.

רוברט טיבייב: תודה רבה.

פניה קירשנבאום: רשות הדיבור לראש עיריית ערד, גברת טלי פלוסקוב, בבקשה.

טלי פלוסקוב: אדוני היושב-ראש, בתחילת דבריי אני רוצה דווקא לברך את חברת הכנסת פאינה קירשנבאום על כך שהיא לקחה עליה את היוזמה הזאת ולכן היום אנחנו יושבים כאן ודנים על זה.

טלי פלוסקוב: מן הניסיון שלי, אני סבורה שלא תמיד הישיבות מסתיימות ללא תוצאה.

טלי פלוסקוב: יש תקווה, ועצם העובדה שכל-כך הרבה חברי כנסת נמצאים כאן – אני נמצאת בכנסת פעמים רבות ואין הרבה נושאים שבהם כל-כך הרבה חברי כנסת מוצאים את הזמן ונוכחים, כולל שרים.

טלי פלוסקוב: אז אני כן סבורה שאנו לקראת מציאת פתרון.

טלי פלוסקוב: צריך פחות לדבר ויותר להציג הצעות, ולכן אנחנו יושבים ושומעים את שני הצדדים.

טלי פלוסקוב: שמעתי את החבר'ה הצעירים.

טלי פלוסקוב: אנחנו רוצים שיישבו אתנו.

טלי פלוסקוב: זה מה שהם מבקשים.

טלי פלוסקוב: כאשר נציג להם את הבעיות שאנו נתקלים בהן הם גם יכירו למה אנחנו לא מצליחים לתת להם פתרון מיידי, מהיר ונכון, כי יש כל-כך הרבה בירוקרטיה.

טלי פלוסקוב: אני ראש עירייה של עיר מן הפריפריה, למרות שאני מאוד לא אוהבת להציג את זה כך.

טלי פלוסקוב: בעיר ערד היום אפשר לרכוש מגרש לבנייה, של חצי דונם, ב-200,000 שקל, חברים יקרים, מי ששומע אותי.

טלי פלוסקוב: אבל כאשר היו מגרשים להציע - - -

צ'רלי ביטון: אבל מה יעשו בערד?

רוברט טיבייב: מה היה המחיר לפני שנתיים?

רוברט טיבייב: 150,000 שקל.

טלי פלוסקוב: נכון.

רוברט טיבייב: אז המחיר עולה גם בפריפריה, וזה בשל מדיניות של הממשלה.

כרמל שאמה-הכהן: חבר הכנסת טיבייב, היא לא הפריעה לך, וגם זאת עובדה.

טלי פלוסקוב: אני טוענת שצריך להתאים את ההיצע לביקוש, וזאת הבעיה.

טלי פלוסקוב: נכון לרגע זה, אין לי מוצר מדף.

טלי פלוסקוב: וכפי שחבר הכנסת רוברט טיבייב העיר – במקרה זה צדקת, אין לי דירות למכור, אין.

טלי פלוסקוב: כל עוד הממשלה מעבירה את הפרויקטים ממשרד אחד למשרד השני – לצורך הדוגמה, יש בערד את שכונת רננים שבה אני יכולה למכור עכשיו 280 יחידות דיור.

טלי פלוסקוב: החליטו פתאום להעביר את הניהול של הפרויקט הזה ממינהל מקרקעי ישראל למשרד הבינוי והשיכון ועכשיו טוענים שייקח שנה עד שניתן יהיה למכור דירות מהפרויקט.

שלמה מולה: זה במסגרת 160,000 יחידות הדיור המאושרות שהממשלה לא מאפשרת לקדם ולשחרר את ה"פקקים".

כרמל שאמה-הכהן: ספרת שזה 160,000?

שלמה מולה: האמן לי שספרתי.

כרמל שאמה-הכהן: ספרת עד 160,000?

טלי פלוסקוב: זה בדיוק ה"פקקים".

טלי פלוסקוב: אני מעלה דברים שבאמת לא קשורים לפוליטיקה.

שלמה מולה: אני לא דיברתי פוליטיקה.

שלמה מולה: במדינת ישראל יש 160,000 יחידות דיור מאושרות.

כרמל שאמה-הכהן: הלוואי.

טלי פלוסקוב: זה עוד אחד מן הדברים שאנחנו דנים בהם כאן.

טלי פלוסקוב: אני מאמינה שהאנשים המכובדים שיושבים סביב השולחן הזה כן יודעים איך לעזור לנו, לראשי הרשויות המקומיות, לספק את הסחורה לחבר'ה הצעירים האלה.

טלי פלוסקוב: יש לנו מה להציע לכם, יש לנו דברים טובים.

טלי פלוסקוב: יש לנו ערים עם מערכת חינוך טובה, עם איכות חיים טובה, עם תרבות וספורט.

טלי פלוסקוב: מי שאמר שלא – זה לא נכון.

טלי פלוסקוב: יש לנו הכול, ולא פחות טוב מאחרים.

טלי פלוסקוב: תבואו, תטעמו, תנסו אותנו.

טלי פלוסקוב: רק תנו לנו מהר ככל האפשר את המגרשים, או אפשרות להציע את המגרשים לחבר'ה הצעירים.

טלי פלוסקוב: מי ששומע אותי כאן, אני מזמינה אתכם לעיר ערד, כי אני מאמינה שבתוך חצי שנה כן נדע לשווק את המגרשים.

טלי פלוסקוב: תבואו ותטעמו, שגם בערים שנמצאות במרחק שעה וחצי מתל-אביב יש פתרונות דיור.

טלי פלוסקוב: האמינו לי, המרחק שבין תל-אביב וערד זהה למרחק שבין ערד לתל-אביב.

טלי פלוסקוב: אנחנו נוסעים בדרך הזאת.

טלי פלוסקוב: אנחנו הולכים לבלות אצלכם, אז תבואו לבלות גם אצלנו.

טלי פלוסקוב: האמינו לנו, יש לנו מה להציע לכם, ולא פחות טוב ממקומות אחרים, אז אתם מוזמנים.

טלי פלוסקוב: תודה רבה.

כרמל שאמה-הכהן: תודה.

כרמל שאמה-הכהן: מר אריאל מורלי, נציג הצעירים, בבקשה.

אריאל מורלי: יושב-ראש הוועדה, חברי הכנסת, החלפנו מקומות ואני מתאר לעצמי שגם נחליף דעות.

אריאל מורלי: אני רוצה קודם כול להציג את עצמי ולהבהיר שאני סטודנט ועובד במשרה חלקית וגר בדירה שכורה בירושלים.

אריאל מורלי: המחיר של הדירה הזאת לא זול.

אריאל מורלי: אני מבין שיש בעיה חמורה ואקוטית של מלאי דירות בארץ, של מצאי דירות, עם דגש על הערים הגדולות, עם דגש על תל-אביב.

אריאל מורלי: ממשלת ישראל מודעת לבעייתיות הזאת, ומה שראינו היום בקריית שמונה, אנשים שם מלינים על כך שב-10 השנים האחרונות לא בנו דירות.

אריאל מורלי: יסכימו אתי כל הנוכחים כאן שזה לא בעיה של הממשלה הנוכחית.

כרמל שאמה-הכהן: אני מבקש שתתמקד ותאמר היכן יש בעיות ומה הפתרונות.

כרמל שאמה-הכהן: היכן שאין בעיה, זה לא לדיון הזה.

אריאל מורלי: כיום יש בעיה בתל-אביב.

אריאל מורלי: יש מצאי מסוים של דירות.

רוברט טיבייב: אני מזמין אותך לאופקים.

רוברט טיבייב: גם שם יש בעיה.

אריאל מורלי: לא הפרעתי לך, אני מבקש ממך לא להפריע לי.

אריאל מורלי: הממשלה הזאת עושה לא מעט כדי לפתור את הבעיה הזאת, בין אם ב-100,000 שקל שמעניקים לזוג צעיר שעובר לפריפריה, בין אם בתוכנית גרנדיוזית להסבה של משרדים שממוקמים היום בדירות מגורים, להסב אותם שוב ליחידות דיור.

אריאל מורלי: תמשיכו לצחוק, אבל זה מה שהממשלה הנוכחית עושה.

אריאל מורלי: ממשלות קודמות לא עשו את זה ולא חשבו על זה.

אריאל מורלי: אין מה לעשות, זה שוק חופשי.

רוברט טיבייב: נצדיע לממשלה ...

אריאל מורלי: תצדיע לממשלה.

אריאל מורלי: עם כל הכבוד, תסתכל על מדינות אחרות, שגם בהן יש צעירים שהולכים עם חולצות אדומות, למשל בייוון.

אריאל מורלי: יש כרגע ירידה דרסטית של שיעור האבטלה בישראל, יש צמיחה משמעותית מאוד.

אריאל מורלי: תגידו תודה לממשלה ותתמכו ברפורמה בווד"לים.

אריאל מורלי: זה הפתרון.

כרמל שאמה-הכהן: תודה רבה.

כרמל שאמה-הכהן: חברת הכנסת יוליה שמאלוב ברקוביץ', בבקשה.

יוליה שמאלוב-ברקוביץ: חברים יקרים, אמשיך להגיד בכל הזדמנות שהבעיה היא לא של כסף ולא של בירוקרטיה ולא של קשיים טכניים כאלה או אחרים.

יוליה שמאלוב-ברקוביץ: אני רואה את הבעיה כבעיה ערכית קשה מאוד במדינת ישראל.

יוליה שמאלוב-ברקוביץ: כפי שאמרו כאן כבר כמה מן הדוברים, איבדנו את החמלה ושכחנו שאנחנו חיים במדינה יהודית – ואני מסייגת את דבריי ואומרת שאני מתייחסת לכל אזרחי המדינה, אבל קודם כול אני מדברת על יהודים – מדינה שבה יהודי לא מוצא קורת גג.

יוליה שמאלוב-ברקוביץ: זה אבסורד.

יוליה שמאלוב-ברקוביץ: אם לפני שישים שנה היו אומרים שתקום מדינה ואחד הדברים שלא יהיו בה זה קורת גג ליהודים במדינה היהודית, אף אחד לא היה מאמין לזה.

יוליה שמאלוב-ברקוביץ: היו אומרים: זה לא יכול להיות.

יוליה שמאלוב-ברקוביץ: אדוני היושב-ראש, הייתי אתך אתמול בצהרים באוהלים, ואחרי כן הגעתי לשם בערב והייתי שם עד השעות הקטנות של הלילה.

יוליה שמאלוב-ברקוביץ: בדברים שראינו לא היה שום חידוש, לא לי ולא לך ולא לאף חבר כנסת שהסתובב שם.

יוליה שמאלוב-ברקוביץ: אנחנו יודעים שזה המצב, שאלה הבעיות בחיים של הצעירים והזוגות הצעירים בישראל.

יוליה שמאלוב-ברקוביץ: הכי אבסורד, ישבתי אתמול עם קבוצות שונות ושמעתי בכל מקום אותו דבר – אפרופו הטענה שאנשים מפונקים – אנשים עובדים בשני מקומות עבודה, לא במקום עבודה אחד, מנסים לגמור את החודש, עובדים אפילו בשלושה מקומות עבודה, אדם הוא גם מלצר, גם שומר וגם אולי נותן שיעורים פרטיים.

יוליה שמאלוב-ברקוביץ: אני לא יכולה להגיד שצעירי ישראל הם צעירים מפונקים.

יוליה שמאלוב-ברקוביץ: ביקשתי מן האנשים לבוא לכנסת ושמעתי מעשרות צעירים שהם לא יכולים לבוא כי הם עובדים.

יוליה שמאלוב-ברקוביץ: זה מה שהמדינה עושה כבר עשרות שנים.

נסים זאב: גברתי, בבקשה תדברי בקול חלש יותר.

נסים זאב: את מבהילה אותי, אומר לך את האמת.

יוליה שמאלוב-ברקוביץ: חבר הכנסת נסים זאב, אני שמחה מאוד שאני מפחידה אותך.

יוליה שמאלוב-ברקוביץ: אני רוצה להפחיד כך את הממשלה ואת כל חברי הכנסת, כדי להסביר שהמצב לא כל-כך פשוט ולא די שנוסיף ללחוש.

יוליה שמאלוב-ברקוביץ: הגיע הזמן לזעוק ולצעוק.

יוליה שמאלוב-ברקוביץ: ברשותך, אני מבקשת להמשיך ולומר כמה מילים.

יוליה שמאלוב-ברקוביץ: כאשר הסתובבתי אתמול ושמעתי את הצעירים, ולא רק את הצעירים – היו שם זוגות צעירים, היו שם משפחות, היו שם נכים – הסתובבתי והזלתי דמעות, כי אמרתי: אלוהים.

יוליה שמאלוב-ברקוביץ: נכון שאמר חבר הכנסת רוברט טיבייב שהוא לא בא כי אין לו מה להגיד.

יוליה שמאלוב-ברקוביץ: אני באתי להגיד להם: אנחנו פה, ואנחנו הולכים לשנות את הסיטואציה.

יוליה שמאלוב-ברקוביץ: הכנסת הזאת, הכנסת השמונה-עשרה, שזה ח"י, לא תתן לאנשים לגווע כאן.

יוליה שמאלוב-ברקוביץ: שיעור הבעלות על דירות בישראל ירד מ-73% ל-66%.

יוליה שמאלוב-ברקוביץ: תקציב הסיוע בדיור בעשור האחרון ירד ב-56%.

יוליה שמאלוב-ברקוביץ: למה?

יוליה שמאלוב-ברקוביץ: מה קרה פתאום שזה ירד ב-56%?

כרמל שאמה-הכהן: זה באמת שאלה טובה.

יוליה שמאלוב-ברקוביץ: תקציב הסיוע של משרד הבינוי והשיכון ירד מ-4.5% ל-1.4% וגם סכומי התמיכות ירדו.

יוליה שמאלוב-ברקוביץ: ל-82% מן העשירון העליון יש דירות, לעומת 40% בלבד מן האנשים בעשירון התחתון.

יוליה שמאלוב-ברקוביץ: חברת הכנסת פאינה קירשנבאום, אני מאוד-מאוד מעריכה את הכנות שלך, שאת אומרת שמה שאנחנו עושים כרגע ייקח 5 שנים.

יוליה שמאלוב-ברקוביץ: צריך אומץ להגיד שזה ייקח הרבה שנים.

יוליה שמאלוב-ברקוביץ: עם זאת, אני סבורה שיש כמה הליכים שצריך לקדם עכשיו באופן מיידי.

יוליה שמאלוב-ברקוביץ: ראשית, על אף שיש לנו שר אוצר שנורא אוהב שוק חופשי, מרוב שוק חופשי הפכנו לקפיטליסטים חזיריים בלי כל גבול.

יוליה שמאלוב-ברקוביץ: אני כן חושבת שצריך לשים פיקוח על שכר דירה.

כרמל שאמה-הכהן: נא לסיים.

כרמל שאמה-הכהן: יש חברי כנסת רבים ואורחים רבים שמבקשים לדבר.

יוליה שמאלוב-ברקוביץ: שנית, דירות קטנות ללא מס, דירות של חדר, חדר וחצי, שני חדרים, ללא מס לרוכשי דירה ראשונה.

יוליה שמאלוב-ברקוביץ: דבר שלישי, יש מקומות בעולם שאוסרים על אנשים להחזיק דירות ריקות.

יוליה שמאלוב-ברקוביץ: יש לנו אלפי ועשרות אלפי דירות ריקות בישראל סתם ככה, כי קנו, כי טוב להם שתהיה להם השקעה בישראל.

יוליה שמאלוב-ברקוביץ: אני רוצה לזעוק כאן, אדוני היושב-ראש, איך ייתכן שגם במעונות הסטודנטים משלמים 1,800 שקל עבור דירה עם שלושה שותפים?

יוליה שמאלוב-ברקוביץ: בטח שאחר-כך אדם כזה הולך לתל-אביב או לפריפריה לשכור דירה ב-4,000 שקל כי במעונות הסטודנטים הוא משלם 1,800 שקל עבור דירה עם כמה שותפים.

כרמל שאמה-הכהן: תודה רבה.

כרמל שאמה-הכהן: גברת מירב כהן מתנועת "התעוררות" בירושלים, בבקשה.

מירב כהן: תודה על הדיון.

מירב כהן: אני חברת מועצת עיריית ירושלים, אני חברה בתנועת צעירים בירושלים שנקראת "התעוררות".

מירב כהן: קודם כול, אני סבורה שחשוב מאוד לשאוף לכך שתהיה הטרוגניות, ולא שמי שאין לו יילך לגור בפריפריה ומי שיש לו יוכל להרשות לעצמו להישאר במרכז.

מירב כהן: זה דבר שהשוק החופשי, לדעתי, לא יודע לעשות.

מירב כהן: זה המקום של הממשלה להתערב.

מירב כהן: אני תומכת מאוד בווד"לים, למרות המחירים הסביבתיים.

מירב כהן: חייבים להגדיל את היצע הדירות.

מירב כהן: כפי שאמרת, הדירות בישראל גדולות מדי.

מירב כהן: לא הגיוני שהגודל הממוצע של דירה בישראל הוא למעלה מ-150 מטר מרובע.

מירב כהן: אין לזה שום הצדקה.

מירב כהן: רוב המשפחות קטנות בהרבה.

מירב כהן: אין שום הצדקה לניצול כל-כך לא נכון של הקרקע.

מירב כהן: הייתי שמחה מאוד לראות את ממשלת ישראל מובילה שינוי כולל ורחב, רחב יותר מרבע מסיבת עיתונאים שקיבלנו בשנה האחרונה.

מירב כהן: לצערי בכל חודשיים קיבלנו עוד שינוי קטן, עוד מין אקמול קטן.

מירב כהן: לא קיבלנו פתרון כוללני.

מירב כהן: הייתי רוצה לראות את ממשלת ישראל לוקחת את הקרקעות של כולנו, שהן נכס ציבורי, ובאמצעותן מתווה מדיניות חברתית.

מירב כהן: אין שום קושי לקחת את קרקעות מינהל מקרקעי ישראל, שזה רוב הקרקעות במדינה שלנו, ועליהן להתוות מדיניות.

מירב כהן: נחליט שאנחנו רוצים לתעדף אנשים שעובדים קשה ובכל זאת לא מצליחים לקנות דירה ראשונה, אז בבקשה, יש לנו את המודל של "מחיר למשתכן", שהוא מודל קיים.

מירב כהן: אפשר לקחת קרקעות מדינה ולבנות שם דיור במחיר מפוקח, שהולך לזכאים שהם אנשים עובדים.

מירב כהן: אני שמה את הדגש על כך שהם אנשים עובדים, כי היום אין שום תוכנית שמתעדפת אנשים שעובדים ותורמים למדינה על פני אנשים אחרים.

מירב כהן: אפשר לקבוע אותו מודל גם בהשכרה, לתת פתרון גם לשוק הזה.

מירב כהן: אפשר להוציא מכרזים, שבהם המדינה תתן את הקרקע שלה ותתנה במכרז, הקבלן שיזכה במכרז יתחייב להשכיר את הדירות במחיר מפוקח למשך X שנים.

מירב כהן: זה בסך הכול מודל שכבר "רץ".

מירב כהן: אנחנו לא ממציאים כאן את הגלגל.

כרמל שאמה-הכהן: איפה המודל הזה פועל, בחוץ-לארץ?

מירב כהן: ב"מחיר למשתכן".

מירב כהן: מאז שנות התשעים יש עשרות אלפי יחידות דיור שנבנו בשיטה הזאת ובאמת היו זולות באופן משמעותי מאוד ממחיר השוק.

מירב כהן: אין מה לעשות, מדינת ישראל צריכה להבין שאי אפשר לעשות בכל מקרה ובכל מצב מקסימום רווח על הקרקע.

מירב כהן: לפעמים צריך לקחת את הקרקע ולהתוות איתה מדיניות.

מירב כהן: תבינו מה מדיניות חברתית כזאת יכולה לעשות.

מירב כהן: היא יכולה להוביל לכך שבירושלים נצליח להשאיר אוכלוסייה עובדת וצעירה, אוכלוסייה שבלעדיה ירושלים הולכת לאבדון.

מירב כהן: באמצעות מדיניות כזאת אפשר להביא אוכלוסייה חזקה לפריפריה, אפשר להביא אוכלוסייה שזקוקה לקצת יותר תמיכה למרכז.

מירב כהן: אנחנו לא רוצים לחיות במדינה שבה יש שתי מדינות לשני עמים: מדינת עשירים במרכז ומדינת עניים בפריפריה, כי אז הפערים רק יילכו ויתרחבו.

פניה קירשנבאום: כאשר דיברתי על 5 שנים בנייה, מדובר על תוכניות לבנייה על קרקע של מינהל מקרקעי ישראל.

פניה קירשנבאום: אבל מר יוסי נשרי דיבר על קרקע פרטית, ושם יש כבר תוכניות.

פניה קירשנבאום: אם עכשיו נכלול את זה בתוכנית אז בתוך שנתיים יהיה שם דיור, ושם אפשר כבר להגדיר את אחוזי הבנייה לדירות בנות-השגה ולשכירות ארוכת-טווח.

פניה קירשנבאום: כך שלא הכול הוא במרווחים של 5 שנים.

פניה קירשנבאום: אם נאמץ חלק מן התוכניות שהוגשו, ומר שלמה בוחבוט כבר מכין תוכניות, ועוד השבוע ניפגש עם יושב-ראש הוועדה חבר הכנסת כרמל שאמה ונכלול את ההצעות ונציג אותן - - -

מירב כהן: אני רק רוצה להשלים משפט אחרון.

מירב כהן: יש את חוק התכנון והבנייה החדש שנדון כעת בוועדות השונות בכנסת.

מירב כהן: זה חוק שצריך לנצל כדי לאפשר למדינה לפקח על המחיר בתמורה לנכס שהיא נותנת לאנשים פרטיים.

מירב כהן: אם המדינה היום נותנת קרקעות לקבלן כזה או אחר, שזה דבר מבורך, צריכות להיות הסמכויות בחוק שיאפשרו לה לתת את הדירות הללו לזכאים שהיא תגדיר, במחיר שהיא תגדיר, כי בכל זאת צריך גם להתוות מדיניות ולא רק לתת לשוק לעשות את שלו.

כרמל שאמה-הכהן: תודה רבה.

כרמל שאמה-הכהן: ראש עיריית נצרת עילית, מר שמעון גבסו, בבקשה.

שמעון גבסו: אדוני היושב-ראש, חברי הכנסת, חבריי ראשי העיריות וכל האורחים כאן, כולל אנשי האוהלים, שבאתי עכשיו משם ואחזור לשם אחר-הצהרים להזמין את כולם לנצרת עילית.

שמעון גבסו: קודם כול, אני חייב לומר שהממשלה הזאת כן עשתה דברים.

שמעון גבסו: אני נבחרתי לפני שנתיים וחצי ובעזרת חברי כנסת רבים, שחלקם נמצאים כאן, וגם אדוני היושב-ראש שבא לבקר בנצרת עילית ועזר לנו להחיות תב"עות רדומות, ברוך השם היום אנחנו בתנופת בנייה בנצרת עילית: נבנות 2,342 יחידות דיור לאוכלוסייה בעלת צביון דתי ועוד 987 יחידות דיור לכלל האוכלוסייה.

שמעון גבסו: אבל יש גם דברים נוספים שצריכים להיעשות, וזאת באמת הזדמנות לברך גם את הממשלה וגם את היוזמים של חוק הסיוע לפריפריה, שנותן מענק של 100,000 שקלים וגורם לזוגות רבים מאוד להתעניין בישובים כמו נצרת עילית וכמובן ערד, ואני מברך על כך.

שמעון גבסו: חשוב ליישב את כל הפריפריה בכל ארץ ישראל, לא רק בנצרת עילית.

שמעון גבסו: צריך לקדם את הווד"לים.

שמעון גבסו: זה חשוב מאוד.

שמעון גבסו: אני חבר בוועדה המחוזית וחסר שם כוח-אדם, חסרים בודקי תוכניות.

שמעון גבסו: אם רוצים לקדם – זה צוואר בקבוק וחייבים לעשות יותר על מנת לקדם את התכנון והבנייה.

רוברט טיבייב: אדוני היושב-ראש, אני מבקש לשאול שאלת הבהרה.

רוברט טיבייב: מה המחיר של חצי דונם בנצרת עילית?

שמעון גבסו: אין כרגע קרקעות למכירה.

שמעון גבסו: יש דירות בבנייה, פרויקט גדול של פינוי בינוי, עם דירות זולות, דירות קטנות שנבנות במחיר של 450,000 שקלים, וכמובן יש גם דירות גדולות יותר.

מירי רגב: זה המחיר לפני הפיתוח או אחריו?

שמעון גבסו: זה לפני המענק של 60,000 שקל שמגיע לאותו זוג, אבל כולל 75% מן הפיתוח בסבסוד ממשלתי.

שמעון גבסו: זה דבר חשוב מאוד.

שמעון גבסו: אני רוצה באמת לברך את הממשלה.

שמעון גבסו: גם גברתי היתה בנצרת עילית וסייעה לקידום הדברים.

שמעון גבסו: על מנת לקדם את הדברים צריך לעשות כמו בצרפת.

שמעון גבסו: בצרפת יש הרבה מאוד בנייה להשכרה, וזה לא מיועד בהכרח אנשים שאין להם.

שמעון גבסו: יש הרבה משפחות בצרפת שיש להם כסף ובכל זאת שוכרים דירות.

שמעון גבסו: זה נוח מאוד, זה חוזה ארוך-טווח, והמשפחה בינתיים עושה דברים אחרים עם הכסף.

שמעון גבסו: כדאי לשקול את זה.

שמעון גבסו: דבר נוסף שאני מציע הוא מיסוי דיפרנציאלי.

שמעון גבסו: אין צורך להטיל מס בבנייה, כמו מע"מ למשל, על דירה של 2-3 חדרים כמו על דירה של 7-8 חדרים.

שמעון גבסו: מי שיש לו לשלם עבור דירה של 300 מטר – אני גר בדירה של 300 מטר וסבור שבעלי דירות כאלה כן צריכים לשלם יותר, ומי שרוצה לבנות דירה קטנה לזוג צעיר, דווקא כן בישובים כמו נצרת עילית, ערד ואחרים, צריך להוזיל עוד את המיסוי על מנת למשוך לשם אנשים, וכמובן לעודד תעסוקה.

שמעון גבסו: בעזרת מאסה של תעסוקה בפריפריה ניתן בהחלט למשוך אוכלוסייה צעירה.

שמעון גבסו: וכמובן היה רצוי לעגן בחקיקה שהרשויות המקומיות יוכלו להקצות אחוז מסוים מן הבנייה לבני המקום, כי כל עוד אין לנו את הדבר הזה אנחנו נותנים לבני המקום להתמודד על אותו מגרש עם אנשים הרבה יותר חזקים מהם מבחינה כלכלית, וזה קשה מאוד.

שמעון גבסו: אנחנו רוצים שייתנו לנו גמישות ב-20%-25% מן הדירות.

שמעון גבסו: תודה רבה לכולם.

פניה קירשנבאום: ננסה בדיון הזה לשלב בין חברי הכנסת, השרים, ראשי הערים ונציגי הציבור.

פניה קירשנבאום: רשות הדיבור למר רונן שובל, יושב-ראש תנועת "אם תרצו", בבקשה.

רונן שובל: תודה רבה.

רונן שובל: סיפור אישי: גרתי במשך 10 חודשים אצל ההורים של אשתי עם בתנו, מכיוון שלא יכולנו לעמוד במחירי הדיור, וזה לא היה בתל-אביב.

רונן שובל: תנועת "אם תרצו" הצטרפה למאבק מכיוון שקיבלנו אין-ספור פניות מן השטח.

רונן שובל: יש לנו היום 13 סניפים באוניברסיטאות ובקמפוסים, 25,000 סטודנטים שזועקים ולא יכולים עוד.

רונן שובל: זה לא רק מחירי הדיור, אלא יש כאן יוקר מחיה גבוה באופן כללי, במחירי הדלק, במחירי המזון.

רונן שובל: הקוטג' לא שואל אותך לאיזו מפלגה אתה מצביע.

רונן שובל: הקוטג' לוקח ממך כסף ללא קשר לאיזה צד של המפה הפוליטית אתה משויך.

רונן שובל: כאשר מסתכלים על משבר הדיור צריך להסתכל עליו בראייה מערכתית.

רונן שובל: אחת הבעיות הקשות, דווקא מתוך כוונה טובה, כאשר שר האוצר בשנת 2008 מר מאיר שטרית רצה להעביר יותר אנשים לפריפריה הוא החליט שתיעצר הבנייה בתל-אביב.

רונן שובל: זה אחת הסיבות המרכזיות לעליית המחירים.

רונן שובל: בכל אופן קשה מאוד לעבור לפריפריה כאשר אין בה עבודה ואין תחבורה.

רונן שובל: אלה עובדות פשוטות מאוד שצריך להתמודד איתן.

רונן שובל: לעניות דעתנו צריך לשתף פעולה עם הממשלה כדי לפתור את הבעיה הזאת.

רונן שובל: אנחנו מבקשים לציין כמה נקודות שלדעתנו יכולות לפתור את הבעיה בלי להיגרר למדיניות לא אחראית שתגרום לממשלה לבנות אין-ספור דירות, כי זה לא ריאלי.

רונן שובל: יש אין-ספור מגרשים פנויים שפשוט ממתינים לדמי השבחה.

רונן שובל: אין שום סיבה שאותם מגרשים, שכבר יש להם אישורי בנייה, לא ימסו אותם, מיסוי פשוט שיגרום לאנשים לבנות מייד עכשיו.

רונן שובל: זה דבר ראשון.

רונן שובל: דבר שני, בעיר ירושלים יש שכונות רפאים.

רונן שובל: ליד ממילא יש שכונה עצומה נטושה.

רונן שובל: אין שום סיבה שתושבים מחוץ-לארץ יקנו כאן דירות שיעמדו ריקות.

רונן שובל: צריך לתת להם תמריץ: אם הדירות עומדות ריקות ימסו אתכם, אם הדירות יושכרו לסטודנטים לא ימסו אתכם.

רונן שובל: צריך להיות תמריץ פשוט מאוד.

רונן שובל: דבר שלישי, שהוא המפתח, חייבים להפשיר קרקעות בכל הארץ, כ-70,000 יחידות דיור בשנה, כי כל עוד יש כלכלה בריאה של היצע וביקוש, כאשר ההיצע כל-כך נמוך מייד יש פערים.

רונן שובל: הפתרון הוא בהקמת 70,000 יחידות דיור בשנה.

רונן שובל: שום דבר אחר לא יביא פתרון, כל השאר זה משחקים מסביב.

רונן שובל: אם רוצים לפתור את הבעיה – צריך לבנות 70,000 יחידות דיור בשנה.

רונן שובל: כאשר שואלים כיצד יפתרו כעת את כל התסבוכת הזאת ואיך ימצאו תקציבים לכל הדברים הללו – וזה אחד הדברים שיוצרים את הבעיה של הפערים הכלכליים הקשים – כאן אגיד משהו שהוא אולי לא כל-כך פופולרי, אבל צריך להגיד אותו.

רונן שובל: כל עוד אין במדינת ישראל מס ירושה פרוגרסיבי, שהאלפיון העליון ימוסה והעשירונים שמתחתיו לא ימוסו, אז יישארו הפערים הללו.

כרמל שאמה-הכהן: זה לא יצור דירות חדשות.

רונן שובל: זה לא יצור דירות, אבל זה יאפשר לתת תקציבים שאפשר יהיה להפנות אותם לדירות.

פניה קירשנבאום: שני הסעיפים הראשונים חשובים.

פניה קירשנבאום: צריך להביא אותם בחשבון.

כרמל שאמה-הכהן: תודה.

כרמל שאמה-הכהן: חבר הכנסת אייכלר, בבקשה.

ישראל אייכלר: שלום, אדוני היושב-ראש וכל המסובים.

ישראל אייכלר: אני רוצה קודם כול לברך את אנשי תנועת האוהלים, גברת סתיו שפיר ומר עמית אדלר, שהודיעו כאן שהמחאה הזאת היא לא מחאה מפלגתית, למרות שהיא מחאה פוליטית, וזה טבעי.

ישראל אייכלר: למה אני אומר את זה?

ישראל אייכלר: מכיוון שכבר כמה שנים הנציגות החרדית בכנסת נלחמת ונאבקת למען הזוגות הצעירים באופן כללי.

ישראל אייכלר: חבר הכנסת הרב גפני ושרי ש"ס ויהדות התורה נלחמים מול משרד האוצר, אך יש מדיניות אטומה במשרד האוצר כבר 10 שנים, מאז ששר האוצר היה מר בנימין נתניהו, שאז המדינה התפקרה והתפרקה מן האחריות לספק קורת גג לזוגות צעירים ולאנשים חסרי דיור.

ישראל אייכלר: במשך שנים ראשי העיריות שיתפו פעולה, כי הם רצו לבנות דירות גדולות, כדי שלא יבואו אליהם חרדים או סטודנטים או זוגות צעירים שאין להם מספיק הכנסות.

ישראל אייכלר: לכן בנו דירות צמודות קרקע ודירות גדולות וכך נוצר מצב שמינהל מקרקעי ישראל התחיל לספסר בקרקעות.

ישראל אייכלר: כאן אני מגיע, אדוני היושב-ראש, לפתרון המרכזי, שהמכרזים של מינהל מקרקעי ישראל לא יהיו לפי המרבה במחיר.

ישראל אייכלר: זה יעזור בכל רחבי הארץ.

כרמל שאמה-הכהן: אז לפי מה?

ישראל אייכלר: לפי כמה זכאים אתה מביא, לפי איכות הבנייה, לפי מהירות הבנייה ולפי המיקום.

כרמל שאמה-הכהן: כלומר: "מחיר למשתכן".

ישראל אייכלר: משהו בדומה ל"מחיר למשתכן", אבל לא רק לזכאי שזאת דירתו הראשונה אלא לכל מי שהוא חסר דיור.

ישראל אייכלר: לפי איכות הבנייה, לפי המיקום.

ישראל אייכלר: משרד הבינוי והשיכון במשך כל השנים יצר טבלה: באזור זה וזה קרקע לדיור עולה 1,500 דולר למטר, באזור אחר קרוב יותר למרכז עולה יותר.

ישראל אייכלר: בשנים האחרונות, כאשר התחילו להוציא את זה לשוק הפרטי, שחברת הכנסת יוליה שמאלוב ברקוביץ' קוראת לזה "הקפיטליזם החזירי", מאז כל הספסרים ועורכי-הדין התחילו "להריץ" מחירים.

ישראל אייכלר: בעיר שבה מחיר קרקע לדירה היה 70,000 שקל, כמו למשל ביבנה ובלוד ובכל מיני מקומות, עלו ל-220,000 או 260,000 שקל עבור הקרקע.

ישראל אייכלר: גרמנו לכך שגם אם המדינה תתן עוד 60,000 שקל ועוד 100,000 שקל זה לא יעזור.

ישראל אייכלר: אני מבקש מהיושב-ראש ומחברת הכנסת פאינה קירשנבאום שתצא מכאן קריאה, שמינהל מקרקעי ישראל יפסיק להוציא מכרזים לפי המרבה במחיר, לפי מי שיש לו יותר כסף, אלא לפי טבלת צרכים של עם ישראל.

פניה קירשנבאום: כמו "מחיר למשתכן".

ישראל אייכלר: כמו ב"מחיר למשתכן", אבל יש בעיות ב"מחיר למשתכן" שנוגע לקבוצה קטנה מאוד של זכאים.

ישראל אייכלר: גם אנשים שאינם במצב סוציאלי כמו של אלה שזכאים ל"מחיר למשתכן" - - -

כרמל שאמה-הכהן: "מחיר למשתכן" נקבע לא רק על-פי היבט סוציאלי.

ישראל אייכלר: כדי שתוכל להיכנס להגרלה של "מחיר למשתכן" עליך להיות במצב כזה שרוב האזרחים לא נמצאים בו.

כרמל שאמה-הכהן: כל היתרה הולכת לאזרחים רגילים.

ישראל אייכלר: גם אזרחים רגילים יוכלו לרכוש קרקעות לפי טבלת מחירים שמשרד הבינוי והשיכון קובע, על-פי האינטרס הציבורי.

ישראל אייכלר: מה שיקרה, במקום שמשרד האוצר ירוויח 14 מיליארד שקל בשנה מנדל"ן ירוויח רק 10 מיליארד שקל בשנה.

ישראל אייכלר: וגם הטבות מיסוי לקבלנים שיבנו לשכירות לזוגות צעירים ולצעירים, כדי שלא ישלמו מחיר כל-כך גבוה.

ישראל אייכלר: זה קיים בכל העולם, אפילו בארצות-הברית הקפיטליסטית, שהמדינה נותנת הנחות במיסוי למי שבונה לשכירות לצורכי הציבור כפי שהמדינה קובעת.

ישראל אייכלר: שני הדברים הללו יובילו לפתרון: הפסקת המכרזים לפי המרבה במחיר והטבות מיסוי לבנייה של דירות להשכרה.

ישראל אייכלר: זה יכול לפתור את כל הבעיות במדינה.

כרמל שאמה-הכהן: תודה.

כרמל שאמה-הכהן: מר מיכאל פואה, בבקשה.

מיכאל פואה: שלום, צהרים טובים.

מיכאל פואה: אני מנכ"ל "מנהיגות יהודית" ותושב הגליל.

מיכאל פואה: הוצאתי דוח בנושא הבנייה כבר לפני 4-5 חודשים שבו ביררנו את הנושא הזה.

מיכאל פואה: בדקנו מאין צמחה המצוקה.

מיכאל פואה: היא בהחלט צמחה מכך שמדינת ישראל לא מאפשרת שיווק של קרקעות ביחס לגידול במשקי הבית.

מיכאל פואה: הנתונים מפורסמים כאן, נבחנו ואושרו גם על-ידי שר האוצר באופן אישי.

מיכאל פואה: יש היום חיסרון גדול של דיור מוכח.

מיכאל פואה: כלומר, משקי הבית גדלים בכל שנה בממוצע ב-50,000 אך מדינת ישראל, רק לסבר את האוזן, מינהל מקרקעי ישראל - - -

כרמל שאמה-הכהן: זה נתון שידוע לכולנו.

כרמל שאמה-הכהן: בואו נתקדם.

מיכאל פואה: אני רוצה להתקדם עם העניין הזה.

מיכאל פואה: תוכנית שלא תאפשר בנייה של 350,000 יחידות דיור ב-5 השנים הקרובות לא תפתור את הבעיה, כי אנשים צריכים לגור באיזה מקום.

מיכאל פואה: צריך להגדיל את ההיצע.

מיכאל פואה: הנקודה שאני רוצה לחדד כאן היא היכן עושים את זה.

מיכאל פואה: אפשר לפתור את הבעיה באופן וירטואלי, אבל אנשים צריכים בסופו של יום מקום פיזי לגור בו.

מיכאל פואה: אם ניקח את 350,000 יחידות הדיור הללו ונשים אותן בטווח שבין גדרה לחדרה, לא נפתור את הבעיה.

מיכאל פואה: אין שם שטחים, נחנוק את האזור שחנוק במילא, והצמחה לגובה של הדיור שם תוביל, כמו בכל מקום בעולם, רק להעלאת המחירים.

מיכאל פואה: בנגב ובגליל אפשר לפתור 20%-30% מן הבעיה, לא יותר.

מיכאל פואה: המקום הגיאוגרפי הטבעי לפתור את הבעיה הוא שיפולי ההרים של יהודה ושומרון.

מיכאל פואה: קחו את מודיעין וקריית ספר ותעתיקו את המודל שלהן לאזור בית אריה-עטרת, אזור אלקנה ואריאל, לאזור קרני שומרון, שם נמצא הפתרון הגיאוגרפי.

פניה קירשנבאום: רשות הדיבור לראש עיריית בית שמש, מר משה אבוטבול, בבקשה.

משה אבוטבול: ראשית, אני רוצה לברך על הדיון.

משה אבוטבול: עצם הדיון יביא בעזרת-השם לסיכוי ופתרון של הבעיה.

משה אבוטבול: הזעקה, כפי שידוע לכולם, היא כלל ציבורית, של אנשים מכל המגזרים, גם המגזר הכללי החרדי, כולם נמצאים באותה בעיה.

משה אבוטבול: בית שמש משמשת כפתרון, אמנם לא פתרון כללי אבל פתרון חלקי.

משה אבוטבול: הייתי חושב להציע, גם מכיוון שכך אנו פועלים, לעבוד הרבה על התחום של פינוי בינוי.

משה אבוטבול: התוכנית שהחלה במשרד הבינוי והשיכון יכולה לתת הרבה מאוד פתרונות לקרקעות שנמצאות בערים ולא ניתן להשתמש בהן.

משה אבוטבול: פינוי בינוי יכול להיות פתרון נהדר.

משה אבוטבול: כך גם באשר לבנייה לגובה שגם יכולה לתת פתרון למגזרים מסוימים.

משה אבוטבול: הרעיונות שהוצגו על-ידי אחרים, של חלוקת קרקעות לכל זוג צעיר, הם דבר לגיטימי למדי במדינה שרוצה לדאוג לפחות לאחד המ"מים של ז'בוטינסקי, לדאוג למעון, לתת לכל אחד קרקע שבה אנשים יוכלו לבנות את ביתם.

משה אבוטבול: תודה רבה.

כרמל שאמה-הכהן: תודה רבה.

כרמל שאמה-הכהן: רשות הדיבור לחבר הכנסת פלסנר, בבקשה.

יוחנן פלסנר: תודה רבה, אדוני היושב-ראש, או שני יושבי-הראש המשותפים.

יוחנן פלסנר: אני מברך אתכם על קיום הדיון הזה שנוגע במשבר החברתי הכי עמוק שמדינת ישראל מתמודדת אתו היום.

יוחנן פלסנר: אני סבור שהיתה טעות קשה שוועדת הכספים ביטלה את הדיון שאמור היה להתקיים היום בנוכחות שני השרים שאמונים מטעם הממשלה לטפל בנושא, שר הבינוי והשיכון ושר האוצר.

יוחנן פלסנר: זאת בעיה קשה שהם לא מוכנים לבוא לכנסת ולדבר על הנושא הזה.

יוחנן פלסנר: הם יודעים בדיוק למה הם לא באים.

יוחנן פלסנר: עד כה היוזמות של הממשלה בנושא הזה לא יצרו עוד יחידות דיור אלא יצרו כמה מסיבות עיתונאים מוצלחות מאוד.

יוחנן פלסנר: אין ספק שהכנסת צריכה להיות כאן "המבוגר האחראי", לא רק במובן של הובלת תהליכי חקיקה אלא גם לפקח על עבודת הממשלה.

יוחנן פלסנר: עלו כאן כמה רעיונות לפתרונות.

יוחנן פלסנר: חברי הכנסת שעוסקים בנושא הזה יודעים שהוא נושא מורכב, כבד, מערכתי, עם הרבה מאוד סוגיות.

יוחנן פלסנר: אנחנו מתעסקים בזה כבר למעלה משנתיים.

יוחנן פלסנר: כל מי שפוסל את המשבר הזה ואומר: "חבורה של צעירים, חבורה של מחפשי כותרות" לא מכיר את העם הזה, לא מבין את הבעיה הזאת, לא מבין את עומקה של הבעיה.

יוחנן פלסנר: היא הבעיה הכי רצינית, הכי כבדה, וצריך להתייחס אליה כך, והכנסת צריכה כאן לקחת את האחריות.

יוחנן פלסנר: גברתי היושבת-ראש ואדוני היושב-ראש, הבעיה לא תיפתר עכשיו והדיון לא יסתיים עכשיו.

יוחנן פלסנר: יש הרבה מאוד הצעות.

יוחנן פלסנר: לכן אני רוצה להציע הצעה פרקטית.

יוחנן פלסנר: אנו רואים שכמה מן ההצעות שעומדות על הפרק לא ייצרו עוד היצעים.

יוחנן פלסנר: שורש המשבר הוא מחסור בהיצע.

יוחנן פלסנר: המתווה שאנו נמצאים בו הוא לא רק צמצום של פער של כ-100,000 יחידות דיור שחסרות, אלא בנקודת הזמן הזאת יש יותר זוגות צעירים, ולא רק הם, שמחפשים דירות מאשר ההיצע שקיים.

יוחנן פלסנר: לכן אנו צועדים בנתיב של החמרת הבעיה.

יוחנן פלסנר: זאת צריכה להיות הנחת המוצא שלנו.

יוחנן פלסנר: אין בועת נדל"ן במדינת ישראל.

יוחנן פלסנר: יש מחסור בנדל"ן במדינת ישראל.

יוחנן פלסנר: כל מי שעוסק בבעיה, כמו חברת הכנסת מירי רגב, כמו חבר הכנסת כרמל שאמה, כמו חברת הכנסת פאינה קירשנבאום וכמו אחרים שנמצאים כאן יודע את הדבר הזה.

יוחנן פלסנר: אני גם שמח שנציגו של מר פייגלין הגיע לכאן ודיבר, כי אולי זה אומר שחברי כנסת אחרים בליכוד יתעניינו סוף-סוף בסוגייה הזאת.

יוחנן פלסנר: לא נכון שזה יהיה נושא שמעניין רק מתי מעט מתוך הליכוד.

יוחנן פלסנר: ראינו שבנושאים אחרים שחשובים לכם חברי הכנסת של הליכוד מתייצבים כמו חיילים, גם אם אלה נושאים שמסוכנים מאוד לדמוקרטיה הישראלית.

יוחנן פלסנר: אז אולי כאן נראה יוצא מזה משהו טוב.

כרמל שאמה-הכהן: חבר הכנסת פלסנר, חרגת כבר למרחבים רחוקים.

מירי רגב: יש לנו ישיבת סיעה בשעה 2.

יוחנן פלסנר: אדוני היושב-ראש, אנו יודעים שכוחות השוק לא יפתרו את הבעיה.

יוחנן פלסנר: שר הבינוי והשיכון אומר כל הזמן: יש היצע בפריפריה, הבעיה היא רק במדינת תל-אביב.

יוחנן פלסנר: אנחנו שומעים ממרכז השלטון המקומי ומאחרים שהבעיה היא גם בפריפריה.

יוחנן פלסנר: חוק הווד"לים שהביא ראש הממשלה בעצם אמר לאותם אנשים: חברים, אנא בואו לכנסת ותמחו על חוק הווד"לים שלי.

יוחנן פלסנר: כל מי שיושב כאן ומכיר את העניין יודע שחוק הווד"לים - - -

כרמל שאמה-הכהן: חבר הכנסת פלסנר, ה"דיל" בכנסת הוא שחברי האופוזיציה יכולים להגיד מה שהם רוצים בלי כיסוי ולהבטיח, והקואליציה מנהלת את הדיונים.

כרמל שאמה-הכהן: נתתי לך להאריך כפי שאתה רוצה, אבל אני מבקש שתסכם.

יוחנן פלסנר: אני מסכם.

יוחנן פלסנר: אבל חשוב גם שהחבר'ה יידעו.

יוחנן פלסנר: חוק הווד"לים לא ייצור ולו יחידת דיור אחת ב-5 השנים הקרובות.

כרמל שאמה-הכהן: ימים ידברו.

יוחנן פלסנר: לכן לא נכון לתעל את הדיון לכיוון של: בואו נקשיב ואולי נשלב את התובנות בחוק הווד"לים, כי זה לא ייתן פתרון.

כרמל שאמה-הכהן: אתה מנצל את החברות בינינו?

יוחנן פלסנר: כן, כי הנושא חשוב מאוד.

יוחנן פלסנר: אבל הנה, אני מחזיר לך בכך שאני אומר, אני סומך על שניכם במאה אחוזים.

יוחנן פלסנר: צריכים לשבת כתת-ועדה קבועה לנושא הזה, שגם עושה פיקוח וגם מקדמת את עשרות החוקים שכבר נמצאים בצנרת.

יוחנן פלסנר: המבחן שלנו חברי הכנסת, ובייחוד של החברים מן הקואליציה, הוא ביום רביעי, כשכבר אז עולות שתי הצעות חוק, גם בנושא דיור בר-השגה וגם בנושא מגבלות על שכר דירה.

יוחנן פלסנר: שם אנחנו יכולים לשתף פעולה.

יוחנן פלסנר: שם המבחן האמיתי, שלכם וגם שלנו.

פניה קירשנבאום: חבר הכנסת פלסנר, קלעת לדעת החברים.

פניה קירשנבאום: קבענו, ביחד עם חבר הכנסת כרמל שאמה, להיפגש עם נציג מרכז השלטון המקומי, במקרה הזה מר יוסי נשרי, ולדון בהצעות של השלטון המקומי.

פניה קירשנבאום: ניפגש כבר השבוע.

כרמל שאמה-הכהן: אנחנו מזמינים גם נציג מן האופוזיציה, בכבוד.

פניה קירשנבאום: רשות הדיבור ליושב-ראש מועצת דיר אל אסד, מר נאסר סנעאללה, בבקשה.

נאסר סנעאללה: הוזמנו לכאן כבר לפני שבועיים לדיון בנושא חשוב מאוד, נושא בעיות הדיור.

נאסר סנעאללה: חשבתי שהבעיה הזאת חשובה לכולנו, לכל אזרחי המדינה, אבל לצערי הרב מאז שנכנסתי לדיון כאן אני שומע כאילו הדיון סקטוריאלי בלבד, כאילו למגזר הערבי אין בעיות דיור.

שלמה בוחבוט: אתה טועה.

שלמה בוחבוט: זה כללי.

שלמה בוחבוט: אני מייצג אתכם, עם כל הכבוד.

נאסר סנעאללה: מדובר על בניית דירות שלא נוגעות לנו.

נאסר סנעאללה: במגזר שלנו אנו סובלים מזה עשרות שנים מהיעדר תוכניות מתאר שתקועות בוועדות השונות ולא מתקדמות.

נאסר סנעאללה: אני מטפל בתוכנית מתאר ל-2020 מאז שנת 1995 אך עד היום היא לא קיבלה תוקף.

נאסר סנעאללה: אני לא בא לבקש כאן

נאסר סנעאללה: סיוע מן הממשלה בבנייה או סיוע מאף גורם אחר.

נאסר סנעאללה: הבקשה שלנו היא לאשר תוכניות לבנייה, כי המצוקה חמורה מאוד וגדולה מאוד.

כרמל שאמה-הכהן: אדוני, זה אחד השינויים שהכנסנו, מאחר והצעת החוק הממשלתית עוסקת רק במקרקעי ישראל ובישובים של הדרוזים והערבים יש קרקעות פרטיות.

כרמל שאמה-הכהן: ביחד, בהסכמה של ראש הממשלה, ובהובלה של חבר הכנסת חמד עמאר, שכנענו שתהיה החרגה, שישובים של בני מיעוטים יוכלו לקבל אישורי בנייה בהליך מזורז גם על קרקע פרטית.

נאסר סנעאללה: אני לא מקבל אישורים.

כרמל שאמה-הכהן: תקבל.

נאסר סנעאללה: אף אחד לא מתייחס ואף אחד לא שומע אותנו.

נאסר סנעאללה: יש לנו תוכניות שכבר 20 שנים לא מתקדמות.

נאסר סנעאללה: אני לא רוצה דירות, כי זה לא שלנו.

נאסר סנעאללה: את הדירות בפריפריה שאתם מדברים עליהן אני לא יכול לקבל, בגלל רב כזה או אחר או סגן ראש עיר כזה או אחר.

כרמל שאמה-הכהן: תודה.

כרמל שאמה-הכהן: כבוד השרה סופה לנדבר, בבקשה.

כרמל שאמה-הכהן: קודם כול, תודה שכיבדת אותנו בנוכחותך.

סופה לנדבר: הבעיה הזאת נמצאת על המפה של מדינת ישראל במשך שנים רבות.

סופה לנדבר: למי שלא זוכר, במשך 62 שנים.

סופה לנדבר: לדעתי האויב הכי גדול של מדינת ישראל היא הבירוקרטיה.

סופה לנדבר: אנחנו מזמינים את כולם להיות שותפים במלחמה הזאת נגד הבירוקרטיה שקיימת במדינת ישראל כבר 62 שנים.

קריאה: את זה השרה אומרת, אז מה אנחנו נגיד?

סופה לנדבר: אתה צריך להיות שותף במלחמה נגד הבירוקרטיה.

סופה לנדבר: זה אומר שאני צודקת.

סופה לנדבר: קודם כול ליושבי-הראש, תודה על כך שיזמתם את הדיון בנושא הזה לפני כחודש ימים, עוד לפני שקם המחנה בתל-אביב.

סופה לנדבר: אני רוצה להציג רק דוגמה אחת על הבירוקרטיה לחברי הכנסת שנמצאים כאן.

סופה לנדבר: לפני 10 שנים יזמתי הצעת חוק להקמת בית-חולים באשדוד, שכולם בכנסת ישראל אמרו שלא יקום.

סופה לנדבר: אני רוצה להגיד לכם, יקום בית-חולים באשדוד.

סופה לנדבר: היו שותפים בקואליציה הקודמת שרצו "לקבור" את הצעת החוק.

סופה לנדבר: אמרתי: על גופתי המתה.

סופה לנדבר: ואתם יודעים, ברשימת הדברים שממשלת ישראל בקדנציה הזאת עשתה ניתן לכלול גם אישור לבנייה של בית-חולים באשדוד.

סופה לנדבר: זה יעזור בפתרון של בעיות משרד הבריאות.

סופה לנדבר: אני סבורה שזה חשוב מאוד.

סופה לנדבר: במקום לדבר בקול רם כפי שדיברו כאן חברי הכנסת מן האופוזיציה, וידענו להקשיב, אתם במשך כמה קדנציות, בקדנציה הקודמת לא עשיתם כלום.

יוליה שמאלוב-ברקוביץ: את מדברת אליי?

יוליה שמאלוב-ברקוביץ: אני רק שנתיים בכנסת.

סופה לנדבר: אני מדברת על המפלגה שלך.

סופה לנדבר: הגעתי למשרד לקליטת העלייה ואני רוצה להגיד לכם מה אני עשיתי בתור השרה לקליטת עלייה כדי לפתור בעיות דיור לעולים חדשים שנמצאים במנדט שלי.

סופה לנדבר: בתחילת הקדנציה מצאתי 500 דירות.

סופה לנדבר: תוך חודש ימים שיפצנו את הדירות הללו ותוך פחות מחודש ימים אכלסנו אותן.

סופה לנדבר: אני מסיימת עכשיו שיפוצים ב-650 דירות באשקלון, בבאר-שבע, בכפר-סבא, בלוד ובחיפה.

סופה לנדבר: באשקלון סיימתי כבר את ההפניות.

סופה לנדבר: 650 יחידות דיור.

סופה לנדבר: ממשלת ישראל קיבלה החלטה על בנייה על קרקע חומה של 5,000 יחידות דיור, אבל את השלטון המקומי לא ראיתי שם, ואתם יודעים איך עושים את זה, במקום עוד בית-כנסת או במקום עוד פארק.

סופה לנדבר: ראש עירייה שיוזם ורוצה מאשר את הבנייה על קרקע חומה, עם 70% של התחייבויות מדינה, עם 30% של תרומות שאנחנו נגייס, עם 20% שמינהל מקרקעי ישראל מאשר להקצות לתוכניות לעסקים.

סופה לנדבר: כך פותרים את הבעיות.

כרמל שאמה-הכהן: תודה רבה על השתתפותך ועל דבריך.

סופה לנדבר: בלי דיבורים, עם אישורים, עם רצון ועם יוזמה.

סופה לנדבר: מי שרוצה, שיצטרף.

סופה לנדבר: מי שרוצה עולים וצעירים בעיר שלו שייזום ואנחנו נאשר את זה.

סופה לנדבר: תודה רבה.

סופה לנדבר: ואני מצטרפת לסיעתי מכיוון שיש לנו ישיבת סיעה.

סופה לנדבר: עבור הצעירים, פרט לתל-אביב יש עוד כמה ערים.

כרמל שאמה-הכהן: חברת הכנסת מירי רגב, בבקשה.

מירי רגב: תודה.

מירי רגב: קודם כול, אני רוצה לברך את חבר הכנסת כרמל שאמה ואת חברת הכנסת פאינה קירשנבאום על הדיון החשוב הזה.

מירי רגב: במשך שנתיים אנחנו, חברי השדולה למען הדיור, עוסקים בהמון פתרונות שמטרתם לטפל בכך שב-10 השנים האחרונות לא בנו במדינת ישראל.

מירי רגב: בואו נגיד את הדברים כהווייתם: חסרות היום כ-100,000 יחידות דיור בכל הארץ, לא רק בתל-אביב.

מירי רגב: ביום רביעי האחרון נפגשנו עם מנכ"לי החברות הכלכליות ועם שר הבינוי והשיכון והחלטנו להגיש הצעת חוק על מחיר למשתכן.

מירי רגב: על הצעת החוק הזאת יחתמו כל חברי הכנסת כיוזמים.

מירי רגב: הצעת החוק מוכנה כבר, היא הוכנה כבר ביום רביעי בעקבות הדיון שהתקיים.

מירי רגב: ההצעה הזאת אומרת בעצם דבר פשוט מאוד: עם כל הכבוד שיש לי לעיר בית-שמש ולחבריי ועם כל הכבוד שיש לי לחברי בנצרת עילית, לא ייתכן שמחיר למשתכן בבית-שמש ובנצרת עילית יהיה 500,000 שקל ואילו לילדים שלנו, שהם חילונים ומסורתיים, המחיר יהיה מיליון וחצי שקלים.

מירי רגב: לא ייתכן מצב כזה.

מירי רגב: מחיר למשתכן משמעו שניקח מחיר פיקס על הדירה ועל הקרקע.

מירי רגב: מה שמגיע למגזרים מסוימים יגיע לכל צעירי מדינת ישראל, לכל זוג שמגיעה לו אפשרות לקנות דירה ראשונה.

מירי רגב: לכן אני מבקשת שכולנו נחתום על הצעת החוק הזאת, ללא הבחנה בין ימין ובין שמאל, אבל שהקואליציה תוביל את זה כדי שבאמת נכפה על שר האוצר, שהוא הגורם הבעייתי.

כרמל שאמה-הכהן: הוא מחכה לנו בוועדת הכלכלה.

כרמל שאמה-הכהן: את מוזמנת לבוא ולדבר אתו.

מירי רגב: שר הבינוי והשיכון כבר נתן את ברכתו להצעת החוק.

מירי רגב: זה יהיה פתרון אדיר, גם לספסור הקרקע שיש באוצר, וזה ייתן גם את הגיבוי להתחיל לבנות בנייה מהירה בשיווק מסיבי.

מירי רגב: הדבר השני שאני מבקשת להגיד, לפני שבועיים, עוד לפני שהחלה מחאת האוהלים, הגשתי, ביחד עם חבריי לשדולה למען הדיור, הצעת חוק שעוסקת בפיקוח על שכר הדירה.

מירי רגב: הצעת החוק הזאת לא עולה ולו שקל למדינה.

מירי רגב: היא אומרת דבר פשוט מאוד: עד שמלאי הדירות לא יגדל בואו נעשה הקפאת שכר דירה, ונפקח על שכר הדירה.

מירי רגב: אתמול הייתי במאהל בבאר-שבע והיה על הכיפאק לדבר עם האנשים.

מירי רגב: הם אמרו לי: בעבר שילמנו 600 שקל לדירה של 4 אנשים והיום אנחנו משלמים - - -

כרמל שאמה-הכהן: אני חייב לסיים.

כרמל שאמה-הכהן: אני אמור לפתוח ישיבה נוספת.

כרמל שאמה-הכהן: זה לא דיון פרטי.

כרמל שאמה-הכהן: יש אנשים שממתינים ואפילו לא ידברו.

כרמל שאמה-הכהן: נא לסכם ולומר משפט אחרון.

מירי רגב: צריך לקדם את הצעת החוק שעניינה פיקוח על שכר דירה, למרות שהיא נפלה, ולראות איך כולנו ביחד מקדמים אותה, כי רק זה יפתור באופן מיידי את המצוקה במחירי שכר הדירה.

מירי רגב: והדבר האחרון, שיטת ה-BOT – כמו כאשר בונים את כביש 6 וכמו כאשר בונים את מגדלי אקירוב, בואו נבנה את מגדלי אקירוב לצעירים בחיפה, באר-שבע, תל-אביב וירושלים, מגדלים להשכרה לצעירים.

מירי רגב: היזמים יבנו את המגדלים, הם יקבלו תקציב עבור זה ואחרי 30 שנים המבנה יחזור למדינה.

מירי רגב: תודה רבה.

כרמל שאמה-הכהן: תודה רבה.

כרמל שאמה-הכהן: הדובר האחרון יהיה נציג השלטון המקומי, ראש עיריית רמת השרון, מר יצחק רוכברגר, בבקשה.

יצחק רוכברגר: אני מברך את יוזמי הדיון הזה, אבל אני רוצה בכמה משפטים לומר שלמרות הדיון אני, כמי שעוקב, רואה ושומע חייב לומר שאני פשוט מתבייש, ולפעמים תוהה על רמת הצביעות של חברי הכנסת אל מול אזרחי מדינת ישראל.

יצחק רוכברגר: די אם אציין את הניסיון של ראש הממשלה לקיים רפורמה במינהל מקרקעי ישראל, שיש לה השלכות בלתי רגילות לבינוי ולפיתוח ולהתפתחות ולסיכוי לתת לצעירי ישראל דירות, אך חברי הכנסת מכשילים את ההצעה הזאת, ובלבד להכשיל את ראש הממשלה.

כרמל שאמה-הכהן: חברי האופוזיציה, צריך להגיד.

יצחק רוכברגר: זה לא משנה.

יצחק רוכברגר: צריך להסתכל על טובת המדינה ולא על פגיעה בראש ממשלה כזה או אחר.

פניה קירשנבאום: אתם הפלתם את הצעת החוק.

יוליה שמאלוב-ברקוביץ: - - -

יצחק רוכברגר: אני קורא לחבריי ראשי הרשויות המקומיות, כולנו יודעים, ומר שלמה בוחבוט העיר על כך, שהבירוקרטיה בלתי נסבלת, הפקידים קובעים הכול.

יצחק רוכברגר: אנחנו חייבים לנצל את המומנטום כדי להצטרף לצעירי ישראל שיוצאים עכשיו למאבק – וזה היה צריך להיות ההיפך – ולהפוך את מדינת ישראל לכיכר תחריר אחת גדולה.

יצחק רוכברגר: רק אז יבוא השינוי, לא מן הדיונים האלה.

כרמל שאמה-הכהן: אנחנו חייבים לסיים.

כרמל שאמה-הכהן: יש עוד הרבה דוברים.

כרמל שאמה-הכהן: אני מתנצל במיוחד בפני הצעירים.

כרמל שאמה-הכהן: יש דיון אחר שחייב להתחיל בוועדת הכלכלה, הוא כבר באיחור של רבע שעה, בנוכחות שר האוצר.

כרמל שאמה-הכהן: הסיכום הכי ברור שאני יכול לומר לכם, בשעה 6 בערב אמורה להיות לי פגישה עם ראש הממשלה על הנושא הזה.

כרמל שאמה-הכהן: אני לוקח את כל מה שספגתי כאן, עם כל הכוחות שיש לי, והולך להילחם על זה, לשכנע את ראש הממשלה להכניס את זה להצעת חוק הווד"לים.

כרמל שאמה-הכהן: אני מאמין שנחזור עם בשורות.

כרמל שאמה-הכהן: אני מזמין אתכם להישאר.

כרמל שאמה-הכהן: יש כאן ישיבות של הסיעות.

כרמל שאמה-הכהן: תמשיכו לעשות לובי לעניין.

פניה קירשנבאום: לפני שנועלים את הישיבה ואתם מתפזרים, מילת סיכום ליושב-ראש מרכז השלטון המקומי, מר שלמה בוחבוט, בבקשה.

שלמה בוחבוט: עם כל הוויכוח, התנהל כאן דיון רציני מאוד.

שלמה בוחבוט: השאלה העיקרית היא איך נוכל לצאת מכאן.

שלמה בוחבוט: אני שמח שחברת הכנסת פאינה קירשנבאום וחבר הכנסת כרמל שאמה לוקחים על עצמם את הנושא.

שלמה בוחבוט: מטעמנו מר יוסי נשרי יצטרף לצוות.

שלמה בוחבוט: אני מקווה שבתוך שבועיים-שלושה נוכל להתחיל לראות אור בקצה המנהרה.

פניה קירשנבאום: תודה רבה לכל מי שהגיע.